Κυρίες και κύριοι συνάδελφοι, αρχίζει η συνεδρίαση. [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-3-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΠΗ΄ συνεδριάσεώς του, της Τετάρτης 9ης Μαρτίου 2016, σε ό,τι αφορά στην ψήφιση στο σύνολό του σχεδίου νόμου: «Κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για συνεργασία σε θέματα Ευρωπαϊκής Ένωσης και άλλες διατάξεις».]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επίκαιρων ερωτήσεων της Παρασκευής 11 Μαρτίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 635/8-3-2016 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων, σχετικά με την κατανομή δικαιωμάτων ενίσχυσης της Κοινής Αγροτικής Πολιτικής (ΚΑΠ) για την περίοδο 2015-2019. 2. Η με αριθμό 628/7-3-2016 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Παιδείας, Έρευνας και Θρησκευμάτων, σχετικά με την «απαγόρευση της ομιλίας του Μητροπολίτη Λαυρεωτικής και Μεσογαίας κ. Νικολάου στο 15ο Ενιαίο Λύκειο Θεσσαλονίκης». 3. Η με αριθμό 627/7-3-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «αποβολή των Ορθόδοξων Ιεραρχών από τα ελληνικά σχολεία». 4. Η με αριθμό 626/7-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα που έχουν δημιουργηθεί στη λειτουργία όλων των κοινωνικών δομών και άλλων υπηρεσιών των δήμων όλης της χώρας. 5. Η με αριθμό 633/8-3-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, σχετικά με τη χορήγηση αποζημίωσης στους υπαλλήλους που μετέχουν στην οργάνωση, υποστήριξη και διεξαγωγή των δοκιμασιών προσόντων και συμπεριφοράς των υποψηφίων οδηγών. 6. Η με αριθμό 631/8-3-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά των δημόσιων υπηρεσιών στο Καπνεργοστάσιο «Κεράνης» στο Ρέντη. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 634/8-3-2016 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Εσωτερικών και Διοικητικής Ανασυγκρότησης, σχετικά με την επαναλειτουργία της Σχολής Αστυφυλάκων και την μεταστέγαση της Διεύθυνσης Αστυνομίας Καρδίτσας. 2. Η με αριθμό 629/7-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υποδομών, Μεταφορών και Δικτύων, σχετικά με την αποπεράτωση του Ελληνικού Σχολείου του Μονάχου. 3. Η με αριθμό 632/8-3-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Επικρατείας, σχετικά με τη λήψη μέτρων για την αμερόληπτη διεξαγωγή των δημοσκοπήσεων. 4. Η με αριθμό 630/8-3-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με το ύψος των καθυστερούμενων δανείων που έχουν χορηγηθεί στην εταιρεία «Πήγασος». 5. Η με αριθμό 602/1-3-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας, σχετικά με την αθρόα αποβίβαση προσφύγων - μη νόμιμων μεταναστών στο Καστελόριζο. 6. Η με αριθμό 599/1-3-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις στα Ελληνικά Αμυντικά Συστήματα (ΕΑΣ). 7. Η με αριθμό 609/1-3-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση συνδικαλίστριας, εργαζόμενης της αλυσίδας καταστημάτων - επιχείρησης καφέ, «MIKEL COFFEE COMPANY» στη Δράμα. 8. Η με αριθμό 578/23-2-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου (Σάκη) Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση εργαζόμενου στο εργοστάσιο της «Κ.Ε. ΚΑΛΑΜΑΡΑΚΗΣ - ΚΑΛΑΣ ΑΕ - ΑΝΩΝΥΜΗ ΒΙΟΜΗΧΑΝΙΚΗ ΚΑΙ ΕΜΠΟΡΙΚΗ ΕΤΑΙΡΕΙΑ ΑΛΑΤΟΣ» στη Βιομηχανική Περιοχή της Σίνδου, στην Περιφερειακή Ενότητα Θεσσαλονίκης. Β. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 305/15-10-2015 ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη για λήψη νομοθετικής πρωτοβουλίας της Κυβέρνησης για τα συνταξιοδοτικά και προνοιακά θέματα των ΑΜΕΑ. Πριν εισέλθουμε στη συζήτηση των επικαίρων ερωτήσεων, οφείλω να εκφράσω και από αυτό το Βήμα, για άλλη μία φορά, την έντονη δυσαρέσκεια και του Προεδρείου και προσωπικά, αλλά νομίζω εκφράζοντας και το σύνολο του Σώματος των Βουλευτών, για το ότι ακόμη και σήμερα, από τις είκοσι επίκαιρες ερωτήσεις που θα έπρεπε να συζητηθούν, συζητούνται μόνο οκτώ. Το ίδιο έγινε και την προηγούμενη εβδομάδα. Τα ποσοστά κυμαίνονται περίπου σε αυτό το πλαίσιο. Οφείλω να πω ότι και την προηγούμενη εβδομάδα στη Διάσκεψη των Προέδρων συζητήθηκε το θέμα και έγιναν οι αντίστοιχες παρεμβάσεις προς την Κυβέρνηση, για ακόμη μια φορά, και ευελπιστούμε ότι στο άμεσο μέλλον η Κυβέρνηση ή οι Υπουργοί, αν θέλετε, θα ανταποκρίνονται στις επίκαιρες ερωτήσεις των Βουλευτών, οι οποίες - ειρήσθω εν παρόδω - οφείλω να πω ότι σε αρκετές από αυτές έχουν σημειωθεί καθυστερήσεις δύο και τριών μηνών.
Κύριε Πρόεδρε, να επισημάνετε στην Κυβέρνηση ότι δεν είναι προαιρετικό. Δεν έχουν δικαίωμα να μην έρχονται.
Κύριε Πρόεδρε, μπορώ να έχω τον λόγο επί της διαδικασίας;
Όχι, δεν υπάρχει θέμα επί της διαδικασίας.
Μπορώ να έχω τον λόγο; Θα είμαι σύντομος.
Όχι, δεν σας δίνω τον λόγο. Θα μπούμε στη συζήτηση των επίκαιρων ερωτήσεων. Για τις όποιες αντιρρήσεις υπάρχουν, όταν εν προκειμένω ανακοινωθεί η δική σας επίκαιρη ερώτηση που δεν θα συζητηθεί, τότε, αν θέλετε να σας δώσω τον λόγο, ζητήστε τον.
Επειδή θα είμαστε στο Υπουργείο σε έναν εθνικό διάλογο, γι' αυτό ζητώ τον λόγο.
Με συγχωρείτε. Εγώ έκανα μία παρέμβαση στην αρχή καταχρώμενος τον χρόνο από τις επίκαιρες ερωτήσεις, για ακόμα μία φορά, για να εκφράσω τη δυσαρέσκειά μας, θεωρώντας ότι εκφράζω και το σύνολο του Σώματος.
Κύριε Πρόεδρε, θα είχα τελειώσει. Είναι ένα συγκεκριμένο ζήτημα.
Δεν θα κάνουμε διάλογο, θα προχωρήσουμε κατευθείαν γιατί και οι Υπουργοί θέλουν να φύγουν. Ζήτησαν προτεραιότητα κάποιοι από αυτούς για να ξεκινήσει η συζήτηση, να διεκπεραιωθεί και να φύγουν. Έχουν επείγουσες δουλειές.
Υπάρχει ερώτηση είκοσι τρεις φορές αναπάντητη. Το λέω γιατί εσείς είπατε για δυο - τρεις μήνες.
Δεν θα κάνουμε διάλογο. Σας παρακαλώ πολύ, δεν προβλέπεται!
Δεν είναι μόνο ότι δεν απαντάνε στις επίκαιρες ερωτήσεις. Δεν απαντάνε ούτε στις γραπτές!
Επαναλαμβάνω, όταν θα ανακοινωθεί το ότι δεν συζητείται η δική σας ερώτηση, πολύ ευχαρίστως να σας δώσω τον λόγο - αυτό έχει καθιερωθεί - για ένα λεπτό και να παρέμβετε.
Να περιμένω δύο ώρες γι' αυτό, ενώ πρέπει να πάω στο Υπουργείο; Θα είχα τελειώσει τώρα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την τέταρτη με αριθμό 612/1-3-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις αναλογιστικές μελέτες για τις εφάπαξ παροχές. Στην επίκαιρη ερώτηση θα απαντήσει ο Υφυπουργός κ. Αναστάσιος Πετρόπουλος. Κυρία Χριστοφιλοπούλου, έχετε τον λόγο για την πρωτολογία σας.
Κύριε Πρόεδρε, σας ευχαριστώ και θα σπαταλήσω ελάχιστο από το χρόνο που μου δίνετε για να πω ότι στηρίζω την παρατήρησή σας τώρα. Και θέλω να πω ότι ως Βουλευτής ήξερα μέχρι πρότινος ότι οι Υπουργοί έπαιρναν τηλέφωνο - καμμιά φορά καλό ήταν και προσωπικά τους Βουλευτές - να εξηγήσουν το κώλυμά τους και να μεταθέσουν, κοινή συναινέσει, την ημερομηνία ερώτησης, διότι, βεβαίως, και οι Υπουργοί έχουν πολλά προβλήματα και ανειλημμένες υποχρεώσεις. Το κατανοούμε. Όμως, αυτό που συμβαίνει, κύριε Πρόεδρε, δεν έχει προηγούμενο. Κυριολεκτικά, οι ερωτήσεις δεν απαντώνται,θ χωρίς καμμία εξήγηση. Εγώ ευχαριστώ τον κύριο Υφυπουργό που είναι εδώ. Εκεί φτάσαμε, κύριε Υφυπουργέ. Δεν αφορά, βεβαίως, εσάς προσωπικά που είστε εδώ, αλλά αφορά δυστυχώς μία πάγια κατάσταση, έτσι όπως έχει γίνει τους τελευταίους μήνες. Κύριε Υπουργέ, είναι αυτή τη στιγμή πάρα πολλοί οι συνταξιούχοι - και το γνωρίζετε, ίσως έχετε και επίκαιρα στοιχεία να μας δώσετε - που περιμένουν σε λίστα αναμονής για την καταβολή των εφάπαξ. Αυτή η λίστα έχει μεγαλώσει πάρα πολύ. Υπάρχει αναστάτωση και γι' αυτό. Βεβαίως, κύριε Υπουργέ και κύριε Πρόεδρε, η συζήτηση αυτής της επίκαιρης συμπίπτει με μια άλλη πολύ σημαντική συγκυρία στη συζήτηση του ασφαλιστικού. Ενδεχομένως μετά, εάν έχουμε το χρόνο, να το συζητήσουμε. Όμως, θα ήθελα, κύριε Υπουργέ, να μου εξηγήσετε κάτι. Ο αρμόδιος Υπουργός κ. Κατρούγκαλος στις 17 Φεβρουαρίου έστειλε εγκύκλιο προς τα ταμεία για την εκπόνηση αναλογιστικών μελετών. Ο κ. Κατρούγκαλος έλεγε ότι υπάρχουν αναλογιστικές μελέτες και μάλιστα ως καθηγητής ο ίδιος είχε υπογράψει μια γνωμοδότηση. Έχω εδώ ένα απόσπασμα, το οποίο θέλω να σας διαβάσω. Λέει ο κ. Κατρούγκαλος ως νομικός: «Η υποχρέωση για την πρόβλεψη αναλογιστικών μελετών συνάγεται από την συνταγματική υποχρέωση του κράτους να μεριμνά για την κοινωνική ασφάλιση δυνάμει του άρθρου 22 παράγραφος 5. Προκύπτει, όμως, ήδη ευθέως και από την Διεθνή Σύμβαση του Ευρωπαϊκού Κώδικα Κοινωνικής Ασφάλειας». Αυτά έλεγε ο κ. Κατρούγκαλος. Αυτή τη στιγμή όμως, κύριε Υπουργέ, ενώ μέχρι το τέλος του 2014 είχαμε σχεδόν εκατό χιλιάδες συνταξιούχους, γύρω στους ενενήντα έξι χιλιάδες συνταξιούχους, είχαν πάρει εφάπαξ, έχει σταματήσει όμως η καταβολή και καλείστε να απαντήσετε με ποιον τρόπο θα υπολογιστεί, εάν θα γίνουν περικοπές και πότε επιτέλους έχει προγραμματίσει η Κυβέρνηση να ξεκινήσει η καταβολή των εφάπαξ στους συνταξιούχους.
Ευχαριστούμε την κ. Χριστοφιλοπούλου. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κυρία Χριστοφιλοπούλου, γνωρίζετε ποια είναι η δραματική κατάσταση και των ταμείων που χορηγούν εφάπαξ. Υπάρχουν δραματικές ελλείψεις κεφαλαίων. Από το 2011 η τότε κυβέρνηση είχε αναλογιστική μελέτη του Ταμείου Προνοίας Δημοσίων Υπαλλήλων που έλεγε για έλλειμμα 4 δισεκατομμυρίων ευρώ. Τα πράγματα εξελίχθηκαν ακόμα πιο άσχημα σε σχέση με τους παραμένοντες στην ασφάλιση υπαλλήλους. Είχαμε μια αθρόα ροή, προς την έξοδο, πάρα πολλών ασφαλισμένων. Από δώδεκα χιλιάδες περίπου που είχαν αποχωρήσει το 2009, υπερδιπλασιάστηκε ο αριθμός όσων αποχώρησαν το 2010 και - θα πω ακριβώς τα νούμερα - φτάσαμε τους είκοσι επτά χιλιάδες. Το 2011 είχαμε είκοσι τέσσερις χιλιάδες. Το 2012 είχαμε πάλι είκοσι τέσσερις χιλιάδες. Το 2013 είχαμε είκοσι δύο χιλιάδες. Μέχρι και το 2014 δεκαοκτώ χιλιάδες ασφαλισμένοι έπαψαν να βρίσκονται στο χώρο της κοινωνικής ασφάλισης και δεν χορηγούσαν επομένως εισφορές για το εφάπαξ. Αντιθέτως, έγιναν οι ίδιοι δικαιούχοι εφάπαξ με ένα ήδη τεράστιο έλλειμμα, που ανερχόταν στα 4 δισεκατομμύρια, καταγεγραμμένο από αναλογιστική μελέτη που είχε κάνει η τότε κυβέρνηση της Νέας Δημοκρατίας και του ΠΑΣΟΚ. Σε αυτή την κατάσταση πρέπει να δείτε ότι έχουμε και ένα πρόβλημα επιπλέον στέρησης κεφαλαίων από τα ταμεία ασφάλισης. Ειδικά για εκείνα τα ταμεία που χορηγούν εφάπαξ σημειώνεται μια πολύ μεγάλη απώλεια λόγω του PSI. Το Ταμείο Προνοίας του Ιδιωτικού Τομέα είχε 1,211 δισεκατομμύρια και κατέληξε μετά το PSI να έχει μόλις 692 εκατομμύρια. Σχεδόν τα μισά έμειναν στο ΤΑΠΙΤ και στο Ταμείο Δημοσίων Υπαλλήλων από 351 εκατομμύρια κατέληξαν, λόγω του PSI, να είναι 201 εκατομμύρια, δηλαδή μείον 150 εκατομμύρια. Υπάρχει μία έλλειψη σχεδόν των μισών κεφαλαίων απ' ό,τι διέθεταν αυτά τα Ταμεία. Μετά το 2013 δεν έχουν χορηγηθεί καθόλου εφάπαξ, το γνωρίζετε αυτό και το γνωρίζουμε όλοι, και από τις προηγούμενες κυβερνήσεις δηλαδή, διότι υπήρξε ένας μαθηματικός τύπος ο οποίος ήταν ανεφάρμοστος. Στην πραγματικότητα, και κατά τη δική σας προσφιλή έκφραση, «πέταγε την μπάλα στην εξέδρα» με έναν μαθηματικό τύπο που δεν θα μπορούσε να εφαρμοστεί και γι' αυτό δεν καταβάλλονταν και τα εφάπαξ. Συνεπώς, δεν μπορεί να εγκαλείται η σημερινή Κυβέρνηση γι' αυτήν την κατάσταση σε όλα αυτά τα ταμεία. Στη δευτερολογία μου θα εξηγήσω τις λύσεις που εμείς σκεφτόμαστε.
Ευχαριστούμε τον κύριο Υπουργό. Κυρία Χριστοφιλοπούλου, έχετε τον λόγο.
Κύριε Υπουργέ, το PSI, αν θυμάμαι καλά, έγινε το 2012. Δεν θα μπω σε αυτή την κουβέντα γιατί θα φάμε τον χρόνο. Έχετε πάρει τις απαντήσεις που πρέπει να πάρετε και ο ελληνικός λαός έχει καταλάβει πια. Από το 2012 έως και το τέλος του 2014 δόθηκαν 3 δισεκατομμύρια 69 χιλιάδες ευρώ από την προηγούμενη κυβέρνηση σε εφάπαξ, κύριε Υπουργέ. Άρα, αφήστε τα αυτά. Πείτε καλύτερα στην ελληνική Βουλή, αφού το πάτε εκεί, τι έγινε με τα αποθεματικά των ταμείων που πήραμε λόγω της περήφανης «βαρουφάκειας» διαπραγμάτευσης που κόλλησε τα πάντα επί μήνες. Στραγγίσθηκαν, κύριε Πρόεδρε, τα αποθεματικά των ταμείων, τα αποθεματικά των νοσοκομείων, τα αποθεματικά της τοπικής αυτοδιοίκησης! Ανήκουστο, πεντάρα δεν υπήρχε! Με την προηγούμενη κυβέρνηση λάθη μπορεί να υπήρξαν, αστοχίες μπορεί να υπήρξαν, αναγκαίες περικοπές μπορεί να υπήρξαν, αλλά δεν υπήρχε αυτό το στράγγισμα και η παντελής έλλειψη στοιχειώδους πρόβλεψης αποθεματικών. Απαντήστε γι' αυτό, αλλά θέλετε να πετάξετε πραγματικά το μπαλάκι. Πείτε μας επιπλέον τι έχασαν τα ταμεία από την πρόσφατη ανακεφαλαιοποίηση των τραπεζών, που ήταν μη οφειλόμενη. Γιατί εσείς κλείσατε και τις τράπεζες, κλείσατε και τα σύνορα και δεν μπορείτε να διαπραγματευτείτε, αλλά δεν μπορείτε και να διοικήσετε. Να σας πω κάτι; Δόθηκαν 3 δισεκατομμύρια ευρώ. Σας πειράζει ο μαθηματικός τύπος. Γιατί δεν τον αλλάξατε; Δεν μπορείτε προφανώς. Να σας πω ένα άλλο παράδειγμα μη διοίκησης: Τον νόμο που εσείς ψηφίσατε για τις συντάξεις, δεν έχετε βγάλει εγκύκλιο, για να εξηγήσετε σε όλα τα ταμεία, και τα ταμεία δεν ξέρουν πώς ακριβώς να υπολογίσουν τις συντάξεις, δηλαδή, επιπλέον καθυστέρηση στην απονομή συντάξεων που ήδη καθυστερεί. Μας λέτε, λοιπόν, για περήφανες διαπραγματεύσεις, μας λέτε ότι ήρθατε να φτιάξετε τα κακά, αλλά το σωστό είναι - να λέγονται αυτά - ότι σταματήσατε την πληρωμή των εφάπαξ, χωρίς να μας λέτε γιατί και χωρίς να υπάρχει αναλογιστική μελέτη. Κύριε Πρόεδρε, επίσης, υπάρχουν γραπτές ερωτήσεις που δεν απαντώνται όπως είπατε. Στις 4 Φεβρουαρίου - μπορώ να την καταθέσω στα Πρακτικά - τρεις Βουλευτές της Δημοκρατικής Συμπαράταξης - ο κ. Κεγκέρογλου, ο κ. Λοβέρδος και εγώ - καταθέσαμε ερώτηση στην Κυβέρνηση και αίτηση κατάθεσης εγγράφων για τις αναλογιστικές μελέτες. Γιατί η τελευταία επικαιροποίηση των στοιχείων του 2011 έγινε με αναλογιστική μελέτη το 2014. Σήμερα η Κυβέρνηση δεν έχει αναλογιστικές μελέτες, πορεύεται στα τυφλά. Αυτήν τη στιγμή είναι σε χάσμα μεταξύ όλης της κοινωνίας - των αγροτών, των επιστημόνων, των ελεύθερων επαγγελματιών, των συνταξιούχων - και των δανειστών από την άλλη. Και αυτήν τη στιγμή ακόμα και αυτά τα γλίσχρα και πενιχρά που τολμήσατε να πείτε, να διαπραγματευτείτε, λίγο να ελαφρύνετε τις εισφορές των δικηγόρων, των ιατρών, των μηχανικών, των αγροτών ούτε αυτά τα δέχονται οι δανειστές. Είναι καλή η κατάσταση αυτή; Ζητάτε τη συμβολή της Αντιπολίτευσης. Η Αντιπολίτευση, που έβαλε πλάτη το καλοκαίρι, θα μπορούσε να βάλει πλάτη, κύριε Υπουργέ, αν είχατε εσείς και ο προϊστάμενός σας Υπουργός και η Κυβέρνηση στο σύνολό της τη διάθεση να κάνετε ουσιαστικό και θεσμικό διάλογο και με τα κόμματα και με τους φορείς. Απλώς, γίνονταν συναντήσεις φορέων όταν έκλειναν οι δρόμοι και όταν γίνονταν διαμαρτυρίες, κάποιους έπρεπε να δείτε και τους βλέπατε. Ούτε διάλογος έγινε ούτε το ασφαλιστικό λύθηκε και βρισκόμαστε στη χειρότερη δυνατή στιγμή της διαπραγμάτευσης. Απαντήστε μου, λοιπόν, πρώτον, πότε θα δοθούν τα εφάπαξ, δεύτερον, πού είναι οι αναλογιστικές μελέτες και τρίτον, τι πρόκειται να κάνετε με τις πολλαπλές περικοπές και το ποσοστό αναπλήρωσης των κύριων και των επικουρικών και των εφάπαξ, που πρόκειται να έρθει στη διαπραγμάτευση. Απαντήστε μου, κύριε Υπουργέ.
Ευχαριστούμε την κυρία Χριστοφιλοπούλου. Ο κύριος Υπουργός έχει τον λόγο.
Κυρία Χριστοφιλοπούλου, από τον Σεπτέμβριο του 2013 δεν είναι κυβέρνηση ο ΣΥΡΙΖΑ και εφάπαξ δεν καταβάλλονται. Δεν καταβλήθηκαν καθόλου. Ούτε ένα. Εγκαλούμαστε εμείς τώρα, γιατί οι προηγούμενες κυβερνήσεις δημιούργησαν αυτή την κατάσταση, που σας προκαλεί τόσο θυμό η ύπαρξη αυτής της κατάστασης…
Τα ψέματά σας, όχι η κατάσταση.
Και καλά κάνετε και θυμώνετε, αλλά με λάθος πολιτικό χώρο θυμώνετε. Να θυμώσετε με τον εαυτό σας που είχατε αυτήν την κατάσταση μέσα στα ασφαλιστικά ταμεία, χωρίς να σημαίνει ότι εμείς, επειδή ήταν τέτοια η κατάσταση, δεν πρέπει να πάρουμε μέτρα. Φυσικά και θα πάρουμε μέτρα. Είμαστε στον πέμπτο μήνα διακυβέρνησης…
Στον πέμπτο; Τι λέτε τώρα;
Ολοκληρώνουμε το ασφαλιστικό νομοσχέδιο, οι αναλογιστικές μελέτες θα συνοδεύουν το νομοσχέδιο…
Θα, θα…
Μα, δεν γίνεται ποτέ διαφορετικά. Πάντα η αναλογιστική μελέτη, σύμφωνα και με τους κανόνες που ισχύουν - παγίως σε κάθε περίπτωση - στην Ευρωπαϊκή Ένωση, συνοδεύουν νομοσχέδια. Το νομοσχέδιο δεν έχει κατατεθεί. Όταν θα κατατεθεί το νομοσχέδιο στη Βουλή…
Τι λέτε τώρα; Πώς θα καταθέσετε νομοσχέδιο χωρίς αναλογιστική μελέτη;
Όταν, κυρία Χριστοφιλοπούλου, κατατεθεί το νομοσχέδιο στη Βουλή, με χαρά θα διαπιστώσετε ότι έχουμε εκπονήσει ένα σύστημα κατανομής των εφάπαξ με πολύ δίκαιο και διαφανή τρόπο, σύμφωνα με τους κανόνες που πρέπει να υπάρξουν και βεβαίως με ανταποδοτικότητα στις εισφορές που έχουν καταβάλει οι ασφαλισμένοι, διότι, όπως γνωρίζετε, το σύστημα καταβολής εφάπαξ είναι ανταποδοτικό, δεν επιδέχεται επιδότηση από τον κρατικό προϋπολογισμό. Δεν επιδεχόταν ποτέ επιδότηση από τον κρατικό προϋπολογισμό. Επομένως, και για τις συντάξεις που δεν έχουν βγει εγκύκλιοι, αυτό οφείλεται στο ότι το νομοσχέδιο δεν έχει ολοκληρωθεί. Ξέρετε ότι ο ν.3863 δεν εφαρμόστηκε ποτέ.
Του ψηφισμένου νόμου.
Κυρία Χριστοφιλοπούλου, μη διακόπτετε. Αφήστε τον Υπουργό να απαντήσει.
Δεν έχω δευτερολογία, κύριε Πρόεδρε, γι' αυτό διακόπτω.
Ο ν.3863…
Του νόμου που έχετε ψηφίσει λέω.
Μα, ρωτάτε, για να ενημερωθεί και ο ελληνικός λαός, μέσω αυτής της ερώτησης. Ας αφήσουμε, λοιπόν, να ακούσει ο ελληνικός λαός τι λέει η Κυβέρνηση για τα ερωτήματα που θέσατε. Εμείς δεν έχουμε τίποτα να κρύψουμε, γιατί ρωτάτε στο τέλος τι είναι αυτό που θέλουμε να κρύψουμε. Εντός των επόμενων ημερών θα κατατεθεί το νομοσχέδιο. Τι λόγος υπάρχει για να κρύψουμε στοιχεία, τα οποία έτσι και αλλιώς θα τεθούν και στη δημόσια διαβούλευση και υπ' όψιν της αρμόδιας επιτροπής στο Κοινοβούλιο για επεξεργασία; Σχετικά με τις αναλογιστικές μελέτες για το εφάπαξ, φυσικά θα υπάρξουν και αυτές και όσον αφορά στους ασφαλισμένους και στον ελληνικό λαό, διαπιστώσατε όλοι ότι όποτε έγινε συζήτηση υπήρξε συμφωνία. Δυστυχώς, καθυστέρησε η έναρξη της συζήτησης με τους αγρότες. Το λέγαμε εξαρχής ότι ο διάλογος μαζί τους θα οδηγούσε σε συμφωνία. Έγινε αυτός ο διάλογος, καταλήξαμε σε συμφωνία. Όταν με τους επιστήμονες, τους ανεξάρτητα απασχολούμενους επιστήμονες, ήρθαμε σε πρώτη συνάντηση, προσεγγίσαμε στο να βρούμε λύση. Και καθώς η Κυβέρνηση προσέγγισε στη λύση, σύμφωνα με τις προτάσεις που οι ίδιοι υπέβαλαν, εν συνεχεία απομακρύνονταν και ταλαιπωρούν έναν ολόκληρο κλάδο που χειμάζεται, τον κλάδο των δικηγόρων και των άλλων επιστημονικών φορέων, χωρίς λόγο. Σήμερα θα δούμε σε συνάντηση τους συμβολαιογράφους και τους δικαστικούς επιμελητές. Είμαι βέβαιος ότι θα έρθουν σε συζήτηση και - το λέω από τώρα - είμαι βέβαιος ότι θα καταλήξουμε σε συμφωνία. Ας έρθουν και οι άλλοι να συζητήσουμε και να καταλήξουμε σε συμφωνία και τότε πραγματικά θα κριθούμε γι' αυτά που έχουμε να πούμε. Διότι όταν δεν έρχονται να συζητήσουμε, πώς θα μπορέσει να υπάρξει συμφωνία χωρίς διάλογο; Όπου έγινε διάλογος η Κυβέρνηση έχει πετύχει τη συμφωνία με τους πολίτες, με τους ασφαλισμένους, και αυτό θα κάνουμε σε κάθε περίπτωση. Σας διαβεβαιώ ότι το νομοσχέδιο το οποίο θα τεθεί και στη δική σας κρίση δεν θα είναι τέτοιο που θα μπορέσετε να το απορρίψετε. Θα έχετε μεγάλο πρόβλημα αν το κάνετε. Ευχαριστώ.
Ευχαριστούμε τον κύριο Υπουργό. Συνεχίζουμε με τη δεύτερη με αριθμό 618/4-3-2016 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, σχετικά με την αντιμετώπιση της επιβάρυνσης των δομών υγείας του Νομού Κιλκίς λόγω των προσφυγικών - μεταναστευτικών ροών. Θα απαντήσει ο Υπουργός Υγείας κ. Ξανθός. Κύριε Γεωργαντά, έχετε τον λόγο.
Ευχαριστώ, κύριε Πρόεδρε. Έχω μία συμβουλή, μία υπόδειξη για τους κυρίους συναδέλφους: Για να συζητούνται οι επίκαιρες ερωτήσεις τους, θα πρέπει να γίνεται το ζήτημα το οποίο τις αφορά παγκόσμιο θέμα. Το Νοσοκομείο του Κιλκίς και η κατάσταση στην Ειδομένη έγιναν παγκόσμιο θέμα. Και επειδή ακριβώς έγιναν παγκόσμιο θέμα, ενώ η ερώτηση κατατέθηκε από τις 11 Δεκεμβρίου, συζητείται σήμερα. Δεν μπορούσε ο Υπουργός να μην είναι εδώ σήμερα, όταν πρώτο θέμα σε όλα τα δελτία ειδήσεων είναι η κατάσταση στην Ειδομένη, μια κατάσταση η οποία επιβαρύνει και τις δομές υγείας του Νομού Κιλκίς. Στις 11 Δεκεμβρίου κατατέθηκε η ίδια ακριβώς ερώτηση, με το ίδιο περιεχόμενο, καθώς η επιβάρυνση ήδη υπήρχε και βλέπαμε και τι έρχεται, δεν απαντήθηκε, παρ' όλο που προσδιορίστηκε, και σήμερα, αφού επανακατατέθηκε, ευτυχώς συζητείται. Υπάρχουν συγκεκριμένα δεδομένα στο Νοσοκομείο του Κιλκίς, κύριε Υπουργέ. Έχουμε αυτήν τη στιγμή στον Νομό Κιλκίς από δεκαοκτώ έως είκοσι χιλιάδες πρόσφυγες ή μετανάστες στις τρεις δομές που υπάρχουν: οι δύο είναι οι επίσημες, του Χέρσου και της Νέας Καβάλας και η άλλη, ο άτυπος καταυλισμός της Ειδομένης, στον οποίο υπάρχουν περίπου δεκατρείς χιλιάδες άνθρωποι. Είναι είκοσι χιλιάδες, δηλαδή, επιπλέον άνθρωποι στον Νομό Κιλκίς, με τα προβλήματα υγείας τα οποία βλέπετε όλοι και γνωρίζετε, με πολλά μικρά παιδιά και συγχρόνως με ένα Νοσοκομείο Κιλκίς, το οποίο, αντί να ενισχυθεί, υποχρηματοδοτείται. Στους προϋπολογισμούς για το 2016 ο Νομός Κιλκίς, τα Νοσοκομεία του Κιλκίς και της Γουμένισσας, έχουν πρόβλεψη μείον 27% έναντι του προϋπολογισμού του 2015, όταν σε πολλά νοσοκομεία της Περιφέρειας, της Καβάλας, της Δράμας, είχαμε αύξηση. Δεν ξέρω αν αυτό είναι μια στόχευση για την απαξίωση του Νοσοκομείου Κιλκίς και υπάρχει κάτι που δεν το γνωρίζω, αλλά το σίγουρο είναι ότι αυτή τη στιγμή η κατάσταση είναι τραγική, είναι πραγματικά τριτοκοσμική στο Νοσοκομείο Κιλκίς τόσο για τους φιλοξενούμενους πρόσφυγες όσο και για τον τοπικό πληθυσμό, ο οποίος δεν έχει τη δυνατότητα της πρόσβασης σε δομές υγείας και δεν έχει τη δυνατότητα λόγω της πληθώρας των περιστατικών, της πληθώρας των ασθενών μαζί με τους συνοδούς τους. Πρέπει, κύριε Υπουργέ, άμεσα - γιατί αυτό είναι το άμεσο, αυτή είναι η άμεση ανάγκη - να μου απαντήσετε ποιος είναι ο προγραμματισμός σας, έτσι ώστε σε αυτό το ζήτημα, το οποίο απασχολεί και τους κατοίκους του Κιλκίς, αλλά και όλη την Ελλάδα, να εξευρεθεί λύση.
Ευχαριστούμε τον κ. Γεωργαντά. Τον λόγο έχει ο Υπουργός Υγείας κ. Ξανθός.
Αγαπητέ συνάδελφε, νομίζω ότι είναι εύλογη η ευαισθησία σας, για να αναδείξετε αυτό το θέμα. Όντως, η κατάσταση στην Ειδομένη είναι αυτό που λέμε ο ορισμός της ανθρωπιστικής κρίσης. Υπάρχουν χιλιάδες άνθρωποι, χωρίς να υπάρχει η υποδομή για να φιλοξενηθούν, σε άθλιες συνθήκες, ιδιαίτερα αυτή την περίοδο λόγω και των κακών καιρικών συνθηκών και αντιλαμβανόμαστε πλήρως την επιβάρυνση η οποία έχει προκύψει για τις δημόσιες δομές της περιοχής. Στους άλλους δύο χώρους ανοικτής φιλοξενίας την υγειονομική ευθύνη την έχει ο Στρατός, στο Χέρσο και στη Νέα Καβάλα.
Την πρωτοβάθμια.
Ναι. Προφανώς, όμως, τα περιστατικά που χρειάζονται νοσηλεία επιβαρύνουν το Νοσοκομείο Κιλκίς. Ευτυχώς, αγαπητέ συνάδελφε, έχουμε πια - νομίζω - αδιαμφισβήτητη εικόνα ότι από το προσφυγικό ζήτημα, το μεταναστευτικό πρόβλημα, η πιο σημαντική του πτυχή δεν είναι η υγειονομική πτυχή. Και λέω ευτυχώς, διότι αυτό που προέχει είναι σε αυτούς τους ανθρώπους να υπάρξει μια φροντίδα, που να αφορά κυρίως τις συνθήκες διαβίωσης, σίτισης, στέγης και κυρίως ατομικής υγιεινής. Αυτή είναι η πρώτη προτεραιότητα σήμερα και νομίζω ότι αυτός είναι και ο μηχανισμός αποτροπής προβλημάτων δημόσιας υγείας. Βεβαίως, είναι ένας πληθυσμός ο οποίος έχει ιδιαιτερότητα. Έχει αυξηθεί πάρα πολύ ο παιδικός πληθυσμός σ' αυτήν την ομάδα. Είναι το 36%.
Τα παιδιά είναι το 36%;
Τα παιδιά είναι το 36% αυτή την περίοδο. Έχουν αυξηθεί οι έγκυες, ακόμη και οι επίτοκες γυναίκες και χρειάζεται μία ιδιαίτερη μέριμνα στην παιδιατρική φροντίδα και είναι αλήθεια, επίσης, ότι σ' αυτό το κομμάτι έχουμε μία δυσκολία στο δημόσιο σύστημα υγείας, ιδιαίτερα στην επαρχία. Αυτές τις ημέρες έχουμε - νομίζω - ξεπεράσει κάποια αρχικά προβλήματα έλλειψης συντονισμού. Έχει βελτιωθεί η κρατική παρουσία στο κομμάτι της υγειονομικής φροντίδας. Είναι από προχθές δύο κινητές μονάδες του ΚΕΕΛΠΝΟ με έξι άτομα προσωπικό και με παιδίατρο. Χθες πήγε ο διοικητής του ΕΚΕΠΥ κ. Παπαευσταθίου επικεφαλής ενός κλιμακίου του ΕΚΕΠΥ. Έχουμε αναθέσει στο ΕΚΕΠΥ τον γενικό υγειονομικό συντονισμό για όλη τη χώρα και για όλη την αντιμετώπιση του προσφυγικού. Σήμερα γίνεται μία ειδική σύσκεψη στην έδρα της 4ης ΥΠΕ, για να οργανωθεί καλύτερα όλο το σύστημα και κυρίως για να διασφαλιστεί το ότι θα υπάρξει μετακίνηση, στο πλαίσιο των ΥΠΕ, του αναγκαίου προσωπικού με στοχευμένο τρόπο, για να καλυφθούν οι επείγουσες ανάγκες. Η επείγουσα ανάγκη αυτήν τη στιγμή στο Νοσοκομείο Κιλκίς είναι η ενίσχυση της παιδιατρικής κλινικής, η οποία ήδη σήμερα, όπως ενημερώθηκα εχθές, νοσηλεύει τριάντα ένα παιδιά προσφύγων, ενώ η δυναμικότητά της συνολικά είναι δεκαοκτώ κλίνες. Προφανώς, θα υπάρχουν ράντζα και θα υπάρχει μία αναγκαστική επιβάρυνση αυτού του τμήματος. Υπάρχει μία προσπάθεια να ενισχυθεί με επικουρικό προσωπικό. Δυστυχώς, από τους τέσσερις διορισμούς, που κάναμε το τελευταίο διάστημα, μόνο ένας ανταποκρίθηκε και ευτυχώς ήταν παιδίατρος. Επίσης, χρειάζεται ενίσχυση και ψάχνουμε να βρούμε μία λύση με γυναίκα γυναικολόγο - μαιευτήρα, διότι υπάρχει και το θέμα της δυσκολίας εξέτασης από άντρες γιατρούς σε πληθυσμούς που έχουν αυτήν τη θρησκευτική και πολιτισμική ιδιαιτερότητα. Σίγουρα χρειάζεται ενίσχυση με νοσηλευτικό προσωπικό και με διερμηνείς, οι οποίοι θα διευκολύνουν τη συνεννόηση ιδιαίτερα όσων ανθρώπων χρειάζεται να διακομισθούν από την Ειδομένη προς το Νοσοκομείο του Κιλκίς. Έχουμε δώσει εντολή να αυξηθεί στο 100% η εκτέλεση του προϋπολογισμού και όχι στο 90%, όπως ισχύει για τα υπόλοιπα νοσοκομεία. Είμαστε σε συνεννόηση με την Γενική Οικονομική Διεύθυνση του Υπουργείου, με τη διοίκηση της ΥΠΕ και με τη διοίκηση του νοσοκομείου, για να υπάρξει μία συμπληρωματική χρηματοδότηση, η οποία θα επιτρέψει στο νοσοκομείο να ανταποκριθεί με αξιοπιστία και απέναντι στην πίεση που δέχεται από το προσφυγικό ρεύμα, αλλά και στην κάλυψη των αναγκών της τοπικής κοινωνίας. Θεωρώ, λοιπόν, ότι με την προσπάθεια που έχει γίνει με τον συντονισμό σε επίπεδο Υπουργείου, που συμπεριλαμβάνει το ΕΚΕΠΥ, το ΚΕΕΛΠΝΟ, την Εθνική Σχολή Δημόσιας Υγείας, ένα εξαιρετικό μεταπτυχιακό του Πανεπιστημίου Αθηνών εξειδικευμένο σε υγειονομική κρίση, με τη συνέργεια των μη κυβερνητικών οργανώσεων, οι οποίες ευτυχώς εκεί είναι αρκετές και έχουν συνεισφέρει και εξακολουθούν να προσφέρουν πάρα πολύ σημαντική επικουρική βοήθεια στην υγειονομική φροντίδα των ανθρώπων αυτών, θα μπορέσει και το Νοσοκομείο Κιλκίς να τα καταφέρει. Θα επιδιώξουμε στις επόμενες κατανομές θέσεων να το ενισχύσουμε. Έχουμε τώρα έτοιμη μία προκήρυξη πεντακοσίων ογδόντα πέντε θέσεων επικουρικού προσωπικού και μόλις ολοκληρωθεί με το ΑΣΕΠ η 4Κ και η 5Κ προκήρυξη, θα προκηρύξουμε τη δεύτερη δέσμη, που είναι δύο χιλιάδες τετρακόσιες σαράντα προσλήψεις….
Κύριε Υπουργέ, έχετε τη δυνατότητα δευτερολογίας. Σας παρακαλώ, ολοκληρώστε.
Ολοκληρώνω, κύριε Πρόεδρε. Σε αυτή, λοιπόν, θα υπάρξει ειδική μέριμνα. Ο αρχικός προγραμματισμός είναι για πέντε γιατρούς και τέσσερα άτομα λοιπό προσωπικό. Θα δούμε μήπως μπορούμε να το ενισχύσουμε ακόμη περισσότερο. Με όλο αυτό το πλέγμα των παρεμβάσεων και σε συνεχή επικοινωνία με τη διοίκηση του συστήματος υγείας της περιοχής θεωρώ ότι μπορούμε να κάνουμε τις διορθωτικές κινήσεις, για να διασφαλιστεί και η επάρκεια και η αποτελεσματικότητα της υγειονομικής φροντίδας.
Κύριε Γεωργαντά, έχετε τον λόγο για τη δευτερολογία σας.
Κύριε Υπουργέ, δεν θέλω να αξιολογήσω τις προθέσεις σας, αλλά είμαι υποχρεωμένος να εισφέρω στο Κοινοβούλιο τα δεδομένα που υπάρχουν. Το πρώτο δεδομένο είναι ότι το Νοσοκομείο του Κιλκίς δυστυχώς είναι ακέφαλο εδώ και τρεις μήνες. Φροντίσατε να αποκεφαλίσετε τις διοικήσεις σε πολλά νοσοκομεία, χωρίς να δείτε άμεσα την αντικατάστασή τους. Αυτό είναι ένα ζήτημα. Φαντάζεστε τώρα το Νοσοκομείο του Κιλκίς με αυτά τα προβλήματα, με αυτά τα ζητήματα να μην έχει διοικητή εδώ και τρεις μήνες; Αυτό είναι το πρώτο ζητούμενο. Δεύτερον, μου μιλάτε για τέσσερις επικουρικούς γιατρούς, από τους οποίους, δυστυχώς, οι τρεις αρνήθηκαν να ανέβουν. Πώς να ανέβει ο επικουρικός γιατρός για έναν μόνο χρόνο στο Κιλκίς υπό αυτές τις συνθήκες, αν δεν φροντίσετε εσείς να χαρακτηρίσετε το Νοσοκομείο του Κιλκίς ως μία προβληματική περιοχή; Αν δεν είναι προβληματική περιοχή αυτή τη στιγμή το Νοσοκομείο του Κιλκίς με την επιβάρυνση που έχει, τότε ποιο είναι; Έτσι θα δοθεί η δυνατότητα στους γιατρούς είτε με διετή είτε με τριετή θητεία να επιλέξουν πράγματι να έρθουν στο Κιλκίς. Και αυτό είναι μία απαίτηση της κοινωνίας του Κιλκίς, με μία τροποποίηση του προεδρικού διατάγματος 131/1987 να χαρακτηριστεί το Νοσοκομείο του Κιλκίς. Δεν είναι ούτε στην Α΄ ούτε στη Β΄ κατηγορία. Μόνο το Νοσοκομείο της Γουμένισσας είναι στη Β΄, δηλαδή στη διετή θητεία. Πρέπει οπωσδήποτε να γίνει αυτό. Γιατί αυτό το πρόβλημα δεν θα εκλείψει σήμερα. Ξέρουμε πολύ καλά ότι η Ειδομένη δεν θα σταματήσει αύριο. Εκτός από αυτό, υπάρχουν δύο δομές καταυλισμών προσφύγων, οι οποίες έχουν δημιουργηθεί - και προφανώς θα μείνουν για αρκετό διάστημα - στο Χέρσο και στη Νέα Καβάλα. Δεν μπορεί, λοιπόν, ο Νομός Κιλκίς να έχει επικουρικούς γιατρούς για ένα μόνο έτος. Δεύτερον, τα πράγματα είναι πολύ απλά. Ακούω για συσκέψεις. Πράγματι ανέβηκαν κλιμάκια πάνω. Ανέβηκαν και πήγαν και στην Ειδομένη. Όμως, ξέρετε ότι τα ζητούμενα είναι δύο. Το ένα είναι τι αριθμό γιατρών μπορείτε να στείλετε αμέσως, είτε επικουρικούς είτε άλλους. Με μία εξπρές διαδικασία φέρατε πολλές τροπολογίες, ως Κυβέρνηση, και λύσατε πολλά προβλήματα που σας αφορούσαν. Αυτό το ζήτημα πρέπει να είναι προτεραιότητα για όλους, γιατί είναι πραγματικά το ανθρωπιστικό πρόσωπο της Κυβέρνησης, του κράτους μας, το οποίο επικαλείστε συνέχεια, αλλά δεν βλέπουμε αποτελέσματα. Φέρτε μία ρύθμιση, η οποία να προβλέψει ειδικά για τις επιβαρυμένες περιοχές λόγω των προσφύγων να υπάρχει μία κατεπείγουσα διαδικασία για τη στελέχωση των κενών που υπάρχουν σε μόνιμο προσωπικό. Η Ένωση των Ιατρών του Νοσοκομείου του Κιλκίς ζητάει είκοσι έναν γιατρούς. Λέει ότι είναι αναγκαίο να υπάρχουν είκοσι ένας γιατροί. Δεν είναι απλά ότι λείπουν οι γιατροί. Δεν είναι απλά ότι οι χώροι έχουν κατακλυστεί από τους ασθενείς, αλλά και από τους συνοδούς τους. Το πρόβλημα είναι ότι πραγματικά ο τοπικός πληθυσμός δεν έχει δυνατότητα πρόσβασης εκεί. Για να λύνονται γρήγορα, λοιπόν, τα περιστατικά, για να δίνονται γρήγορα λύσεις, χρειάζονται δύο πράγματα: γιατροί και αύξηση του προϋπολογισμού. Δεν μπορεί το Νοσοκομείο του Κιλκίς να έχει 27% μείωση του προϋπολογισμού για το έτος 2016 σε σχέση με το 2015, όταν σε Νοσοκομεία όπως της Καβάλας, της Ξάνθης, της Δράμας, έχουμε αύξηση και, βέβαια, στα νοσοκομεία της Θεσσαλονίκης έχουμε αύξηση 19% και 20%. Καλά κάνατε κι αυξήσατε τον προϋπολογισμό στα νοσοκομεία της Θεσσαλονίκης και στα άλλα τα περιφερειακά νοσοκομεία, αλλά δεν μπορεί στο Νοσοκομείο του Κιλκίς να έχουμε μείωση 27%. Το πρόβλημα της Ειδομένης δεν δημιουργήθηκε εδώ και μία βδομάδα. Το πρόβλημα της Ειδομένης είναι όλο το 2015. Οι οχλήσεις προς το Υπουργείο ήταν συνεχείς και από την Ένωση των Ιατρών και από τον διοικητή του νοσοκομείου - όταν υπήρχε - και από εμένα με συνεχείς ερωτήσεις. Δεν μπορεί, λοιπόν, να μιλάμε αόριστα, για την αναγκαιότητα να λυθεί το πρόβλημα, αλλά να μην δίνουμε άμεση λύση. Οι άμεσες λύσεις είναι δύο, κύριε Υπουργέ: Άμεση αύξηση της χρηματοδότησης του νοσοκομείου τουλάχιστον κατά το ποσό που του στερείτε σε σχέση με την προηγούμενη χρονιά. Είναι 1.200.000 ευρώ περίπου λιγότερα χρήματα σε σχέση με τον προϋπολογισμό του 2015. Αυτό πρέπει να το αποφασίσετε σήμερα. Και το άλλο είναι να βρείτε τη λύση είτε με την αύξηση της θητείας των επικουρικών, είτε με τις μετακινήσεις που λέτε, είτε και με όποιον άλλο τρόπο επιλέξει το Υπουργείο, ώστε να στελεχωθεί πραγματικά το νοσοκομείο, από το οποίο λείπει πολύ μεγάλος αριθμός ιατρικού προσωπικού. Σε αυτά τα δύο πρέπει να απαντήσετε, κύριε Υπουργέ. Περιμένω απάντηση κι εγώ και περιμένει απάντηση και η κοινωνία του Κιλκίς, η οποία έδειξε τον ανθρωπισμό της. Απλά περιμένουμε τώρα να δείξει και το επίσημο κράτος ότι κατανοεί αυτά τα ζητήματα και όχι μόνο λεκτικά, αλλά και ουσιαστικά στέκεται δίπλα σε αυτά. Ευχαριστώ πολύ.
Ευχαριστούμε τον κ. Γεωργαντά. Κύριε Υπουργέ, έχετε τον λόγο. Θα σας παρακαλούσα να είναι εντός των ορίων, κύριε Υπουργέ.
Εντάξει. Κύριε συνάδελφε, για να έχουμε επαφή με την πραγματικότητα, αυτήν τη στιγμή η χώρα μας αντιμετωπίζει το μεγαλύτερο προσφυγικό - μεταναστευτικό ρεύμα μετά τον Β΄ Παγκόσμιο Πόλεμο. Είναι ένα κοινωνικό πρόβλημα τεραστίων διαστάσεων που δοκιμάζει και τη συνοχή της Ευρώπης. Από την απάντηση που θα δοθεί σε αυτό το μεγάλο ζήτημα θα κριθεί το μέλλον και της ίδιας της Ευρώπης, κατά την άποψή μου, και θα σφραγιστούν και οι εξελίξεις στην ευρύτερη περιοχή. Είναι μία μεγάλη δοκιμασία αυτή, που δεν αφορά προφανώς μόνο τη χώρα μας και για την οποία πρέπει να υπάρξει άλλου τύπου πολιτική και σε επίπεδο Ευρώπης. Και αυτή είναι η βασική μας στόχευση. Τώρα, ευτυχώς συμφωνούμε ότι δεν έχουμε υγειονομική βόμβα. Έχουμε ανθρώπους, οι οποίοι θέλουν ειδική φροντίδα, έχουν προβλήματα υγειονομικού χαρακτήρα της κοινότητας και, βεβαίως, κάποιοι από αυτούς χρειάζονται εξειδικευμένη νοσηλεία και αντιμετώπιση. Αυτό επιβαρύνει το σύστημα και πρέπει να κάνουμε κινήσεις ενίσχυσης του συστήματος, ιδιαίτερα στις περιοχές που δέχονται τη μεγάλη πίεση. Το κάναμε στα νησιά: Εξασφαλίσαμε ένα πρόγραμμα από την Ευρώπη ύψους 3,3 εκατομμυρίων ευρώ. Πήραμε εκατόν σαράντα ανθρώπους, τους οποίους έχουμε τοποθετήσει αυτήν την στιγμή. Αυτή είναι μία σημαντική ανακούφιση για τις τοπικές κοινωνίες. Βελτιώθηκε η φροντίδα προς τους πρόσφυγες και αρχίζει να βελτιώνεται και η απόδοση συνολικά των δημόσιων δομών. Αυτό αφορά και τον τοπικό πληθυσμό. Αυτό θα γίνει και τώρα και στην ευρύτερη περιοχή τη δική σας.
Μόνο του το Κιλκίς έχει τον μισό αριθμό προσφύγων που είναι σε όλη την Ελλάδα!
Για την αναγκαιότητα συμφωνούμε. Όσον αφορά στον προϋπολογισμό - το έχουμε τσεκάρει και το συζητάμε με την 4η ΥΠΕ - προφανώς υπήρχε ζήτημα καλής κατανομής των κονδυλίων ανάμεσα στα νοσοκομεία της Υγειονομικής Περιφέρειας. Θα κάνουμε διορθωτικές κινήσεις. Συνολικά είναι αυξημένος ο προϋπολογισμός για το σύστημα υγείας. Στον τρίτο μήνα του χρόνου δεν υπάρχει πρόβλημα πόρων για να καλυφθούν οι τρέχουσες ανάγκες. Ενδεχομένως, αν δεν υπάρξει συμπληρωματική χρηματοδότηση, θα υπάρξει πρόβλημα στη διάρκεια της χρονιάς. Σε αυτήν τη φάση, δεν είναι το πρόβλημα ο προϋπολογισμός. Το πρόβλημα είναι η στελέχωση με ανθρώπινο δυναμικό. Κι εκεί χρειάζονται γρήγορες διαδικασίες. Δυστυχώς, οι διαδικασίες είτε πρόσληψης επικουρικού προσωπικού, πολύ περισσότερο μόνιμου, ακόμα και αξιοποίησης άλλων εργασιακών σχέσεων που πολλές φορές κι εμείς αναγκαζόμαστε να τις χρησιμοποιήσουμε, όπως είναι τα «μπλοκάκια», είναι στο τραπέζι. Προσπαθούμε με κάθε τρόπο να ενισχύσουμε από κάθε πλευρά αυτή τη διαδικασία. Έχουμε ζητήσει επίσης από την Ευρωπαϊκή Ένωση, από ένα ειδικό ταμείο, το «AMIF», επιχορήγηση για να προσλάβουμε υγειονομικό προσωπικό για τις δομές ανοιχτής φιλοξενίας. Κυρίως αυτό που είναι άμεσο είναι μέσα από μία συνεννόηση των υγειονομικών δομών της περιοχής, βάζοντας κατά κάποιο τρόπο όλο το σύστημα σε ένα καθεστώς αυξημένης ετοιμότητας και επιφυλακής, να καλύψουμε τα πιο επείγοντα κενά. Η θητεία των επικουρικών γιατρών είναι σε όλη την Ελλάδα, μετά από νομοθετική ρύθμιση που κάναμε την άνοιξη, διετής. Μονοετής είναι η θητεία μόνο στην Αθήνα και στη Θεσσαλονίκη. Διετής είναι σε όλα τα επαρχιακά νοσοκομεία. Τριετής είναι η θητεία σε ορισμένες μονάδες, όπως είναι οι εντατικές, οι μονάδες τεχνητού νεφρού, τα ογκολογικά τμήματα κλπ.
Στα χαρτιά μόνο είναι έτσι.
Προσέξτε, τι γινόταν λοιπόν. Ενώ είναι γνωστό αυτό, οι διοικήσεις των νοσοκομείων δέσμευαν πίστωση μόνο για τον τρέχοντα χρόνο. Αυτό δεν ήταν γνωστό στους υποψήφιους και νόμιζαν ότι η προκήρυξη αφορά έναν χρόνο μόνο, ενώ είναι διετής. Άρα, είναι διετής η θητεία αυτή τη στιγμή και οι επικουρικοί γιατροί που θα προσληφθούν, στον βαθμό που το νοσοκομείο δεσμεύσει την πίστωση και τον επόμενο χρόνο, μπορούν να δουλέψουν δύο χρόνια. Εμείς λοιπόν, επειδή ξέρουμε ότι υπάρχουν προβλήματα, αυτό που θα κάνουμε είναι το εξής. Περάσαμε στον τελευταίο νόμο τη δυνατότητα να μπορεί ο Υπουργός Υγείας, κατ' εξαίρεση του προεδρικού διατάγματος, να χαρακτηρίζει ορισμένες περιοχές ως άγονες και προβληματικές υγειονομικά περιοχές. Επικαιροποιούμε, λοιπόν, τον κατάλογο αυτόν τον καιρό και θα βάλουμε και άλλες περιοχές, όπως το Κιλκίς, στην τριετή θητεία. Αυτό είναι προαποφασισμένο και είναι μία δέσμευσή μας. Θεωρώ λοιπόν - και κλείνω με αυτό - ότι αυτήν την περίοδο αυτό το μεγάλο κοινωνικό πρόβλημα μπορεί να αντιμετωπιστεί μόνο με συστράτευση όλων των δυνάμεων και των φορέων που έχει η κοινωνία μας. Είναι ώρα ευθύνης για όλους μας, και για την Κυβέρνηση και για το πολιτικό σύστημα και για την αυτοδιοίκηση, αλλά και για την Ευρώπη. Πιστεύω ότι έχουμε μία εξαιρετική προίκα ανθρωπιάς και αλληλεγγύης αυτόν τον καιρό, κυρίως από τους πολίτες, αλλά και από πολλούς παράγοντες της αυτοδιοίκησης, των τοπικών κοινωνιών, των εθελοντικών οργανώσεων, των κοινωνικών οργανώσεων, που έχουν δώσει δείγματα γραφής εξαιρετικά και συμβάλλουν στην προσπάθεια που κάνει η πολιτεία να έχει έναν κεντρικό, ρυθμιστικό και συντονιστικό ρόλο για να αντιμετωπίσει αυτήν τη μεγάλη ανάγκη και πίεση της περιόδου.
Κυρίες και κύριοι συνάδελφοι, πριν προχωρήσουμε στην επόμενη επίκαιρη ερώτηση επιτρέψτε μου να σας κάνω μία ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οχτώ μαθήτριες και μαθητές και δύο εκπαιδευτικοί συνοδοί τους από το 6ο Δημοτικό Σχολείο Καματερού. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με την πρώτη με αριθμό 620/7-3-2016 επίκαιρη ερώτηση πρώτου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Πολιτισμού και Αθλητισμού, σχετικά με το Ταμείο Αρχαιολογικών Πόρων. Στην επίκαιρη ερώτηση θα απαντήσει ο Υπουργός κ. Μπαλτάς. Κύριε Σεβαστάκη, έχετε τον λόγο.
Κύριε Υπουργέ, ευχαριστώ πάρα πολύ που ήρθατε να απαντήσετε στην ερώτηση. Το Ταμείο Αρχαιολογικών Πόρων, που ήταν έμπνευση, κυρίως σύλληψη, του Κωνσταντίνου Τρυπάνη, είναι από τους ελάχιστους μηχανισμούς με τους οποίους το Υπουργείο μπορεί να χρηματοδοτήσει δράσεις και πράξεις, ακριβώς την περίοδο της απίσχνασης των χρηματοδοτήσεων που αφορούν όλο τον δημόσιο χώρο. Αφορά την πώληση αγαθών, αναπαραγωγών, εισιτηρίων και μέσα στα ενδιαφέροντά του ή στις δυνατότητες τις επιχειρησιακές είναι ακόμη και η απαλλοτρίωση ή η χρηματοδότηση απαλλοτρίωσης αρχαιολογικών χώρων ή σημείων αρχαιολογικού ενδιαφέροντος. Επειδή και η διαφύλαξη της πολιτιστικής κληρονομιάς είναι παραγωγικό ερώτημα υπό τις συνθήκες και επειδή είναι ο μοναδικός διαχειριστής εσόδων, θα ήθελα να σας ρωτήσω, πρώτον, με ποιες ενέργειες το Υπουργείο σκοπεύει να δώσει αυτή τη δομική ευλυγισία στο ίδιο το σύστημα του Ταμείου Αρχαιολογικών Πόρων και, δεύτερον, πώς προχωράει, πώς ωριμάζει, πώς ολοκληρώνεται τόσο η ηλεκτρονικοποίηση του εισιτηρίου όσο και ο ηλεκτρονικός έλεγχος των εσόδων με μεγαλύτερη σαφήνεια και μεγαλύτερη αξιοπιστία.
Ευχαριστούμε τον κ. Σεβαστάκη. Κύριε Υπουργέ, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε συνάδελφε, ευχαριστώ για την ερώτηση, γιατί μας δίνεται η ευκαιρία στη Βουλή στοιχειωδώς, στον λίγο χρόνο που έχουμε, να πούμε κάποια πράγματα σε σχέση με το Ταμείο Αρχαιολογικών Πόρων και Απαλλοτριώσεων, που συνιστά κατά κάποιον τρόπο τον οικονομικό βραχίονα του Υπουργείου Πολιτισμού και Αθλητισμού, σε σχέση με την οικονομική αξιοποίηση του συνόλου των αρχαιολογικών χώρων και μουσείων και των συναφών εκεί δραστηριοτήτων. Όπως ξέρετε, η καινούργια διοίκηση του ταμείου προχωράει σε ένα τοπίο το οποίο δεν είναι πάντα πολύ εύκολο, γιατί τα συμφέροντα που είναι επενδεδυμένα γύρω - γύρω από τους αρχαιολογικούς χώρους είναι συχνά πολλά και όχι πολύ καθαρά πολλές φορές, σε ένα τοπίο, λοιπόν, που είναι αρκετά δύσκολο προχωράει με τα ταχύτερα δυνατά βήματα προς την πραγματική αξιοποίηση αυτού του εργαλείου, αν μου επιτρέπετε. Το πρώτο που ολοκληρώθηκε και είναι σε τελική διαβούλευση, σε σχέση με τους εργαζόμενους και τους συλλόγους τους, είναι ο οργανισμός ταμείου. Αυτό είναι απαραίτητο, για να είναι σαφείς οι οργανικές θέσεις, να μπορούν να υπάρχουν προκηρύξεις τώρα που μας επιτρέπεται κυρίως για ειδικούς στην πληροφορική ή λογιστές, ώστε και σε επίπεδο οργανισμού το ταμείο να είναι αυτό που πρέπει. Τώρα, πιο τεχνικά, περίπου σε δυο μήνες θα αρχίσει η εγκατάσταση ενός πράγματος που στα αγγλικά λέγεται «ERP» και του οποίου η μετάφραση είναι «κεντρικό πληροφοριακό σύστημα διαχείρισης επιχειρησιακών πόρων». Αυτό είναι ένα πληροφοριακό σύστημα το οποίο συνδέει τα μουσεία, τις αποθήκες, τα εισιτήρια οnline, τι γίνεται κάθε φορά. Μπορείς να ελέγχεις πολύ συστηματικά τι λείπει και τι δεν λείπει σε κάθε αρχαιολογικό χώρο σε επίπεδων πραγμάτων προς πώληση, πόσα εισιτήρια έχουν προχωρήσει, πώς μπορείς να σχεδιάσεις παραπέρα τα πράγματα. Με το ίδιο σύστημα υπάρχει διαδικασία e - shop, με δυο λόγια τι μπορεί να πωλείται εκεί, και άρα σε επίπεδο τεχνικής οργάνωσης ταμείου τα πράγματα πάνε γρήγορα. Με την καινούργια τουριστική σεζόν αυτό θα λειτουργεί και θα μπορέσουμε σιγά - σιγά να αποκαταστήσουμε μια πλήρη λειτουργία σε όλες τις συναφείς αυτές διαδικασίες. Ηλεκτρονικά εισιτήρια. Και αυτή η διαδικασία έχει προχωρήσει. Δεν είναι δυνατόν να γίνει στο σύνολο των αρχαιολογικών χώρων διά μιας. Θα ξεκινήσει αμέσως από την Ακρόπολη και την Κνωσσό, που είναι οι κύριοι αρχαιολογικοί χώροι και εκείνοι που αποφέρουν τα μεγαλύτερα έσοδα. Από εκεί και πέρα, σε εξέλιξη βρίσκεται πλειοδοτικός διαγωνισμός για τα αναψυκτήρια των μουσείων, τα οποία σε κάποια μουσεία είναι λίγο τραγική η κατάσταση. Πρέπει και αυτά να εκσυγχρονιστούν και να γίνουν αξιοπρεπή για τους τουρίστες και όχι μόνο. Επίσης, έχει ολοκληρωθεί ο διαγωνισμός design για αντικείμενα τα οποία θα μπορούν να πωλούνται στα πωλητήρια των μουσείων και των αρχαιολογικών χώρων, εμπνευσμένα ποικιλοτρόπως από παραστάσεις ή ιδέες που έχουν σχέση με τον αρχαιολογικό χώρο. Δημοσιεύθηκαν τα αποτελέσματα του διαγωνισμού design. Είναι ωραία τα πράγματα, που έχουν προτείνει οι καλλιτέχνες. Από εκεί και πέρα, βρισκόμαστε στην εξέλιξη για την παραγγελία αυτών των πραγμάτων προφανώς με διαγωνισμό. Είναι και άλλα δύο - τρία πραγματάκια. Στη δευτερολογία θα μου δοθεί η ευκαιρία να απαντήσω.
Ευχαριστούμε τον κύριο Υπουργό. Κύριε Σεβαστάκη, έχετε τον λόγο για τρία λεπτά.
Θα ξεκινήσω από το τελευταίο. Δηλαδή, πέρα από την ερμηνεία - γιατί το design είναι μια μορφή ερμηνείας του «προϊόντος», του πολιτιστικού αγαθού - , υπάρχουν οι πιστοποιημένοι αντιγραφείς, οι οποίοι συνταξιοδοτούνται και, επομένως, πρέπει να ανανεωθεί η σχέση του Ταμείου Αρχαιολογικών Πόρων με γλύπτες που θα κάνουν αναπαραγωγή πιστοποιημένων αντιγράφων, τα οποία μεγαλώνουν και την εκθεσιακή υπεραξία. Έχω τον φυσικό, τον αναλογικό επισκέπτη. Μπορώ να έχω και τον επισκέπτη της εικόνας, τον επισκέπτη, τον κάτοχο αυτόν που προσλαμβάνει το αντίτυπο. Αυτό δημιουργεί μια πολύ δυναμική εικόνα και μια μεγάλη δυνατότητα ανάπτυξης των τρόπων με τους οποίους το μουσείο ή ο αρχαιολογικός χώρος όχι μόνο έχει έσοδα, αλλά ενισχύει την πολιτιστική του ιδιοτυπία και ταυτότητα. Πέρα από την ηλεκτρονικοποίηση, λοιπόν, των πωλήσεων και πέρα από την «εικονική» διασπορά, θα ήταν σημαντικό να επισημάνουμε ότι το 2014 το Ταμείο Αρχαιολογικών Πόρων είχε 54-55 περίπου εκατομμύρια έσοδα. Είναι πραγματικά μια πολύτιμη πηγή στον χώρο του πολιτισμού, ο οποίος είναι ο πιο περιθωριοποιημένος ή τουλάχιστον οικονομικά περιθωριοποιημένος και αξιολογημένος την περίοδο της κρίσης. Επίσης, πρέπει να πούμε ότι αυτή η ανταποδοτικότητα νομιμοποιεί την πολιτιστική δράση στα μάτια του κοινού της μέσης συνείδησης. Η πολιτιστική και ποιοτική τεκμηρίωση των αναπαραγωγών, των έργων, των εκδοχών, των ερμηνειών για τον αρχαιολογικό χώρο νομίζω, επίσης, ότι αποτελεί ένα είδος προστιθέμενης αξίας, που δυνητικά μπορεί να επεκταθεί σε όλους τους αρχαιολογικούς χώρους, ακόμα και σ' αυτούς που δεν έχουμε αυτήν τη στιγμή τα κεφάλαια να αξιοποιήσουμε. Επομένως η έννοια του αρχαιολογικού τοπίου στην ευρύτητά του ενισχύεται από τη διασπορά της εικόνας και των τρισδιάστατων αναπαραγωγών και γι' αυτό επιμένω πάρα πολύ στον εκσυγχρονισμό αυτής της πλευράς της λειτουργίας του Ταμείου Αρχαιολογικών Πόρων.
Ευχαριστούμε τον κ. Σεβαστάκη. Κύριε Υπουργέ, έχετε τον λόγο.
Συμφωνούμε απολύτως σ' αυτό και επιπλέον θέλω να προσθέσω ότι στην οικονομική λειτουργία του ΤΑΠΑ προσαρτώνται και βιοτεχνίες ενδιαφέρουσες, διότι η παραγωγή των πιστοποιημένων αντιγράφων από το ΤΑΠΑ με πολύ αυστηρές προδιαγραφές είναι μία δραστηριότητα, η οποία σε επίπεδο βιοτεχνίας μπορεί να συμβληθεί - αν θέλετε - με όλη την προσπάθεια που γίνεται για τη σωστή αξιοποίηση αρχαιολογικών χώρων και μουσείων. Το ένα είναι αυτό. Το δεύτερο κινείται ακριβώς στην ίδια κατεύθυνση. Υπάρχει και μία ανάγκη εξορθολογισμού των εξόδων του ΤΑΠΑ. Αυτό σημαίνει ότι οι χώροι στους οποίους κατά κάποιον τρόπο είναι σκορπισμένο - τα εργαστήριά του, η διοίκησή του κ.λπ. - πρέπει να ενοποιηθούν. Πρέπει να μειωθούν, στον βαθμό του δυνατού, τα ενοίκια. Σε αυτή την κατεύθυνση βρισκόμαστε σε συστηματική συζήτηση με την Εθνική Τράπεζα, ώστε σε εκείνο το οικόπεδο της Πειραιώς 260, που είναι αυτό που χρησιμοποιεί κυρίως το Φεστιβάλ Αθηνών, ένα κομμάτι των κτηρίων να μπορεί να φιλοξενήσει το ΤΑΠΑ και το ενοίκιο, που θα είναι υποχρεωμένο να πληρώνει το ΤΑΠΑ για να φιλοξενηθεί εκεί, να είναι φτιαγμένο σε μια συμφωνία με την τράπεζα, ώστε η συνολική εξοικονόμηση πόρων να πηγαίνει προς όφελος του Υπουργείου συνολικά. Διότι, με το αντίστοιχο «συμβόλαιο», ας το πούμε έτσι, στο τέλος μιας περιόδου, που θα συζητήσουμε με την τράπεζα, όλος ο χώρος θα έρθει στην κυριότητα του Υπουργείου Πολιτισμού, ενώ ταυτόχρονα, ως χώρος πολιτισμού, η «Πειραιώς 260» θα συνιστά μια μορφή χώρου διαλόγου, εάν θέλετε, της αρχαίας κληρονομιάς και του σύγχρονου πολιτισμού. Ευχαριστώ.
Ευχαριστούμε τον κύριο Υπουργό. Πριν προχωρήσουμε στην επόμενη επίκαιρη ερώτηση, επιτρέψτε μου δύο ανακοινώσεις: Πρώτον, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή στις 9-3-2016 ποινική δικογραφία που αφορά στον πρώην Υφυπουργό Εξωτερικών, κ. Ευριπίδη Στυλιανίδη, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει. Δεύτερον, ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, κ. Δημήτριος Κουτσούμπας και οι Βουλευτές του κόμματός του κατέθεσαν στις 9-3-2016 πρόταση νόμου: «Επαναφορά κατώτερου μισθού, επαναφορά της 13ης και 14ης σύνταξης, 13ου και 14ου μισθού. Ρυθμίσεις για τις Συλλογικές Συμβάσεις Εργασίας και κατάργηση αντεργατικών διατάξεων». Παραπέμπεται στην αρμόδια Διαρκή Επιτροπή. Η τρίτη με αριθμό 613/3-3-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την καταστροφή του αλιεύματος από τις βιντζότρατες δεν συζητείται λόγω κωλύματος του Υπουργού. Ομοίως, λόγω κωλύματος του Υπουργού δεν συζητείται η πέμπτη με αριθμό 624/7-3-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Οικονομικών, σχετικά με τα σχέδια ιδιωτικοποίησης της εταιρείας «ΛΑΡΚΟ» και τη διασφάλιση των θέσεων εργασίας των εργαζομένων της. Επίσης, λόγω κωλύματος του αρμόδιου Υπουργού δεν συζητείται η έβδομη με αριθμό 615/3-3-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων τουρκικού οργανισμού στην Ελλάδα. Εισερχόμεθα στην έκτη με αριθμό 622/7-3-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη διαχείριση των αιγιαλών. Θα απαντήσει ο Αναπληρωτής Υπουργός Οικονομικών, κ. Τρύφων Αλεξιάδης. Κύριε Καμμένε, έχετε τον λόγο.
Ευχαριστώ πολύ, κύριε Πρόεδρε. Καλημέρα, κύριε Υπουργέ. Μπαίνουμε στην τουριστική περίοδο και βρισκόμαστε σε μια κατάσταση, στην οποία θα πρέπει να ξεκαθαρίσουμε τη διαχείριση των αιγιαλών σε σχέση με τα έσοδα αλλά και τη νομιμότητα και την κανονικότητα που πρέπει να διέπει το κράτος πλέον, εφόσον έχουμε έρθει στη διαχείριση και στην Κυβέρνηση τον τελευταίο ενάμιση χρόνο. Δεδομένου ότι το Συμβούλιο της Επικρατείας έχει ήδη κρίνει αντισυνταγματική τη συλλήβδην διαδικασία παραχώρησης του δικαιώματος μίσθωσης στους δήμους και το Υπουργείο Οικονομικών δεν έχει προχωρήσει ακόμα σε καμμία νομοθετική ρύθμιση για το εν λόγω θέμα, προκύπτουν κάποια ερωτήματα. Η απόφαση του Συμβουλίου της Επικρατείας δεν εξέπληξε κανέναν και δεν θα έπρεπε να προκαλεί έκπληξη ότι αποτυπώνει την απαράδεκτη κατάσταση που επικρατεί σε πολλές παραλίες, οι οποίες «καταλαμβάνονται» στην κυριολεξία από ομπρέλες, ξαπλώστρες, καθίσματα, τραπέζια, εξαιτίας της έλλειψης ελέγχων. Ωστόσο, έπρεπε ήδη το Υπουργείο, σε συνεργασία με τους φορείς, να έχει βρει μια φόρμουλα για τη διαχείριση των παραλιών με νόμιμο τρόπο. Αυτό βέβαια - πέρα από τη νομιμότητα και τα έσοδα του δημοσίου και των δήμων - έχει να κάνει και με την εικόνα της χώρας μας ως προς τον τουρισμό, που είναι και η βαριά βιομηχανία της χώρας μας. Το ζήτημα κρίνεται ιδιαιτέρως σοβαρό. Επιπροσθέτως, οι δήμοι, κατά δήλωση διαφόρων δημάρχων, όπως θα αναπτύξω στη δευτερολογία μου, έχουν απώλεια εκατοντάδων χιλιάδων ευρώ από τα έσοδα από τη διαχείριση των αιγιαλών. Ερωτάσθε, κύριε Υπουργέ: Πώς προτίθεστε να διαχειριστείτε το θέμα των αιγιαλών, μετά την απόφαση του Συμβουλίου της Επικρατείας; Τι θα γίνει με τους δήμους, που είχαν συμπεριλάβει τα έσοδα από τη διαχείριση των αιγιαλών στον προϋπολογισμό τους, με αποτέλεσμα να κινδυνεύουν με ακύρωση πολλά έργα τους, χάνοντας τα έσοδα; Εκτός από την αντισυνταγματικότητα της διαχείρισης των αιγιαλών, θα μεσολαβήσετε να δοθεί παράταση της παραχώρησης των αιγιαλών, τουλάχιστον για φέτος, έτσι ώστε να μη χαθούν τα έσοδα από τους δήμους, μέχρι το κράτος να μεριμνήσει και να φέρει με τον τρόπο που πρέπει και τον νόμο που πρέπει, για να ξεκαθαρίσει τη διαχείριση των αιγιαλών και τη σχέση με τους δήμους; Τέλος, προτίθεστε να ζητήσετε από τους δήμους να βρεθεί μια οριστική πρόταση για την επίλυση του ζητήματος για τα επόμενα χρόνια; Θα κάνουμε, δηλαδή, μια διαβούλευση μαζί τους; Ευχαριστώ πολύ.
Ευχαριστούμε τον κ. Καμμένο. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Βουλευτά, θα συμφωνήσω μαζί σας, ότι υπάρχει ένα πρόβλημα που πρέπει να λύσουμε. Δεν συμφωνώ, όμως, σε καμμία περίπτωση, με τη διατύπωση για χαοτική κατάσταση στο Υπουργείο Οικονομικών ή για έλλειψη άμεσων αντανακλαστικών του Υπουργείου και των αρμόδιων φορέων. Νομίζω ότι, όταν κατατεθούν τα στοιχεία, θα διαπιστώσετε και μόνος σας ποια είναι η πραγματικότητα. Η απόφαση του Σ.τ.Ε. βγήκε τον Νοέμβριο του 2015. Στο Υπουργείο Οικονομικών ήρθε τον Ιανουάριο του 2016, διότι δεν εκδίδεται την επόμενη ημέρα. Άμεσα προχωρήσαμε σε σύσκεψη με τα συναρμόδια Υπουργεία, με το Υπουργείο Εσωτερικών και τα άλλα Υπουργεία, γιατί ξέρετε πλέον ότι η απόφαση πρέπει να βγει από τα Υπουργεία Εσωτερικών, Οικονομικών, Πολιτισμού, Περιβάλλοντος και, με τις δομές και τις λειτουργίες του δημοσίου, δεν είναι εύκολος ο συντονισμός και δεν είναι εύκολο να γίνουν αυτά τα πράγματα. Παρ' όλα αυτά, υπήρξε άμεσα κινητοποίηση και ενεργοποίηση όλων και έτσι αυτήν τη στιγμή έχουμε δεδομένο ότι, με βάση αυτήν την απόφαση του Συμβουλίου της Επικρατείας, σταματάει μία προηγούμενη χαοτική κατάσταση, η οποία δεν τιμούσε τη χώρα. Η απόφαση αυτή πιστεύω ότι θα βοηθήσει πάρα πολύ σε θέματα προστασίας των παράκτιων υποσυστημάτων που κινδυνεύουν από υπερεκμετάλλευση και η όλη διαδικασία και η υλοποίηση της απόφασης από το Υπουργείο Οικονομικών θα γίνει με απόλυτο σεβασμό, με γνώμονα πάντα τη διασφάλιση των συμφερόντων του ελληνικού δημοσίου και της περιβαλλοντικής προστασίας. Τονίζω ξανά ότι το Υπουργείο Οικονομικών, όπως και με προηγούμενη απόφαση για τις αντικειμενικές αξίες, έτσι και τώρα ακολουθεί τις αποφάσεις των δικαστηρίων, σέβεται τη δικαιοσύνη, συνεργάζεται μαζί της. Άλλωστε εμείς προσπαθούμε να επιβάλουμε τη φορολογική δικαιοσύνη και γνωρίζουμε ποια είναι τα προβλήματά της. Σε ό,τι αφορά τώρα τα συγκεκριμένα θέματα, να πω ότι για το ναυαγοσωστικό έργο είναι υποχρεωτική η πρόσληψη των ναυαγοσωστών από τους φορείς που έχουν τη διαχείριση αυτών των χώρων. Δεν είναι θέμα του Υπουργείου Οικονομικών. Άρα όποιος έχει τον αντίστοιχο χώρο, πρέπει να προχωρήσει στην πρόσληψη ναυαγοσωστών. Δεν προκύπτει ότι η αρμοδιότητα της ανάθεσης αυτής είναι αποκλειστική αρμοδιότητα των δήμων. Ανήκει σε κάθε φορέα που έχει μία λουτρική ή αντίστοιχη εγκατάσταση. Η καθαριότητα των παραλιών ανήκει αποκλειστικά στις αρμοδιότητες των δήμων, με βάση τη συγκεκριμένη νομοθεσία. Με βάση έγγραφο του Υπουργείου Πολιτισμού θα θέλαμε να σας ενημερώσουμε ότι ήδη έχει ξεκινήσει η διαδικασία συλλογής στοιχείων σχετικά με τους χερσαίους και ενάλιους κηρυγμένους αρχαιολογικούς χώρους και ήδη έχουν συλλεγεί στοιχεία από τις περισσότερες εφορείες αρχαιοτήτων. Η Εφορεία Εναλίων Αρχαιοτήτων έχει καταρτίσει πίνακα με όλους τους κηρυγμένους ενάλιους αρχαιολογικούς χώρους. Τέλος, με έγγραφο του Υπουργείου Περιβάλλοντος και Ενέργειας - όλα αυτά τα έγγραφα θα τα καταθέσω για να έχετε μια πληρέστερη ενημέρωση - , στη νέα υπουργική απόφαση θα προσδιορίζονται θέσεις αποκλεισμού απλής χρήσης αιγιαλού και παραλίας, βάσει προστατευτέων αντικειμένων και υποχρεώσεων που απορρέουν από το εθνικό και κοινοτικό δίκαιο, και εξετάζονται περαιτέρω όροι και περιορισμοί για την αποτελεσματικότερη προστασία του φυσικού περιβάλλοντος των παράκτιων οικοσυστημάτων. Άρα δεν υπάρχει χαοτική κατάσταση. Υπάρχει άμεση ενεργοποίηση και η διαβεβαίωση που έχω από τη Γενική Γραμματεία Δημόσιας Περιουσίας και από τον αρμόδιο γενικό γραμματέα, τον κ. Ματζάκο, είναι ότι το πολύ μέχρι το τέλος Μαρτίου θα έχει βγει η κοινή υπουργική απόφαση από τα τέσσερα Υπουργεία που θα λύνει αυτό το θέμα. Θα είμαστε έτοιμοι πολύ πιο πριν από την τουριστική περίοδο, για να αντιμετωπίσουμε τα προβλήματα αυτά.
Ευχαριστούμε τον κύριο Υπουργό. Κύριε Καμμένο, έχετε τον λόγο για τη δευτερολογία σας.
Ευχαριστώ, πάρα πολύ, κύριε Υπουργέ. Είναι σημαντικά τα νέα που μας δίνετε σήμερα. Βγαίνει και μια είδηση, η οποία είναι πάρα πολύ σημαντική και για το Υπουργείο Τουρισμού και για το Υπουργείο Εσωτερικών και για τους ίδιους τους δήμους, οι οποίοι πλέον θα μπουν σε μία κανονικότητα, την οποία καμμία κυβέρνηση δεν είχε καταφέρει μέχρι σήμερα να τη φέρει. Από εδώ και πέρα το θολό τοπίο πρέπει να ξεκαθαριστεί. Και επειδή εδώ θα πρέπει να λέμε αλήθειες στον λαό, καθώς καταγραφόμαστε και στα Πρακτικά να πω ότι ο κάθε δήμος, ειδικά στις περιοχές με υψηλό τουριστικό ενδιαφέρον, έχει ίδιον συμφέρον και ίδιον όφελος κάποιο κομμάτι να είναι νόμιμο και κάποιο παράνομο, διότι αυτά δεν ελέγχονταν ποτέ. Όλοι έχουμε πάει διακοπές και ξέρουμε τι γίνεται. Συγχρόνως, όμως, να είμαστε προσεκτικοί, διότι - ευτυχώς ή δυστυχώς - το νόμιμο έσοδο, το οποίο είχαν από αυτόν στον οποίο έδιναν την υπεργολαβία ή την εκμίσθωση του αιγιαλού για τη διαχείρισή του αγγίζει κάποιες δεκάδες ή εκατοντάδες χιλιάδες ευρώ ανά δήμο. Αυτό το έσοδο ήταν ένα συμπληρωματικό νομιμότατο έσοδο, με παραστατικά του δήμου. Πρέπει να κοιτάξουμε φέτος, το συντομότερο δυνατό να έχουμε τη διευθέτηση, όπως μας διαβεβαιώνετε, έτσι ώστε να μην απωλέσει ο δήμος αυτό το έσοδο. Γιατί η απώλεια αυτού του εσόδου και τα κλειστά μαγαζιά, θα οδηγήσει σε λιγότερα τέλη, λιγότερους φόρους, λιγότερο νερό, λιγότερα έσοδα γενικότερα, και θα είναι δύσκολο για τον δήμο να αντεπεξέλθει στο έργο του, το οποίο δεν είναι μόνο να πληρώνει υπαλλήλους, αλλά να κάνει και έργα στον δήμο. Είναι κομμάτι του προϋπολογισμού του από το έσοδο αυτό. Να κλείσω λέγοντας ότι είναι σημαντικό να μας ενημερώσετε και, αν θέλετε, να επανέλθω με μια άλλη ερώτηση, στο τέλος του μήνα ή το πρώτο δεκαήμερο του Απριλίου, να δούμε κατά πόσο έχει προχωρήσει η διαδικασία, γιατί, απ' ό,τι μας είπατε, είναι τέσσερα τα συναρμόδια Υπουργεία. Θα πρέπει να τα συντονίσουμε, για να δώσουμε την ευκαιρία στους δήμους και τα τουριστικά πρακτορεία να οργανωθούν, να υπάρξει κανονικότητα, να έχουν τα έσοδά τους και να έχουμε μια καλή και ασφαλή εικόνα και με τους ναυαγοσώστες, όπως είπατε σωστά, στις παραλίες μας για τους τουρίστες. Ευχαριστώ πολύ.
Κύριε Υπουργέ, έχετε τον λόγο για τη δευτερολογία σας.
Πολύ σύντομα, δύο λόγια μόνο θα πω. Όπως έχω εξηγήσει, θα υπάρχει πλέον με τη νέα υπουργική απόφαση ένα νέο περιβάλλον. Χωρίς να θέλω να χαϊδέψω αυτιά είτε στο Υπουργείο Οικονομικών είτε σε άλλα Υπουργεία, δεν μας τιμούσε η κατάσταση αυτή, η οποία υπήρχε μέχρι τώρα σε ορισμένες περιοχές. Υπήρχαν ορισμένες περιοχές που δεν γινόταν σωστή διαχείριση. Πλέον η απόφαση του ΣτΕ δημιουργεί το πλαίσιο για να προστατευτούν οι παραλίες, να προστατευτούν οι αρχαιολογικοί χώροι, τα παραθαλάσσια οικοσυστήματα και θα εξασφαλίσουμε πια και τα έσοδα των δήμων και του δημοσίου. Διότι με την όλη αυτή διαδικασία, θα αναβαθμιστούν και θα προστατευτούν καλύτερα οι παραλίες μας και έτσι μπορούμε να έχουμε καλύτερα έσοδα για όλους, αλλά κυρίως να εξυπηρετήσουμε τη βαριά βιομηχανία μας, τον τουρισμό.
Ευχαριστούμε τον κ. Υπουργό. Θα συζητηθεί η τέταρτη με αριθμό 616/3-3-2016 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, σχετικά με τα ομόλογα φυσικών προσώπων. Θα απαντήσει ο Αναπληρωτής Υπουργός κ. Αλεξιάδης. Κύριε Λοβέρδο, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε Υπουργέ, πριν αναφερθώ στην επίκαιρη ερώτησή μου, σας παρακαλώ πάρα πολύ να μας πείτε αν έχετε μια εικόνα χρονοδιαγράμματος για το πότε θα κατατεθεί το σχέδιο νόμου, που επιφέρει τροποποιήσεις και συμπληρώσεις στον ν.1354/2015, με δεδομένο ότι από την 16η Δεκεμβρίου για τα μισθολογικά θέματα του δημοσίου και για ειδικές κατηγορίες, λόγου χάριν για τους υπαλλήλους της ΥΠΑ, είχατε επιφυλαχθεί ως Υπουργείο Οικονομικών να δείτε τα ειδικά θέματα και να επανέλθετε με συμπληρώσεις. Τώρα μαθαίνουμε ότι, επειδή θέλετε να ρυθμίσετε ένα θέμα σχετικά με τα μισθολογικά των ΑΔΑ, των ανεξάρτητων διοικητικών αρχών, θα καλύψετε μέσα σε αυτό το σχέδιο νόμου και όλα τα υπόλοιπα θέματα. Θα ήταν πολύ καλό να μάθει η Εθνική Αντιπροσωπεία το χρονοδιάγραμμά σας, γιατί και εμείς ως Βουλευτές λαμβάνουμε συνεχείς ερωτήσεις από ενδιαφερομένους φορείς και δεν έχουμε εικόνα. Τώρα, επί της ουσίας της ερώτησής μου, όταν έγινε το PSI, κύριε Υπουργέ, ήμουν Υπουργός Υγείας. Είχα στην εποπτεία μου πάρα πολλές επιχειρήσεις των οποίων τα ληξιπρόθεσμα χρέη του δημοσίου προς αυτές είχαν ρυθμιστεί με ομόλογα του ελληνικού δημοσίου, με μια περικοπή του ύψους της οφειλής του ελληνικού δημοσίου της τάξης του 30%, 35% και 40%. Επίσης, υπήρχαν άλλες κατηγορίες πολιτών, όπως οι δικαστές, αλλά και οι μικροί επενδυτές που είχαν εμπιστευτεί το ελληνικό δημόσιο ακόμα και το 2010-2011. Για λόγους ισότητος και λόγους αποκλεισμού ευδοκίμησης προσφυγών άλλων επενδυτών σε ελληνικά ομόλογα, κυρίως ασφαλιστικών ταμείων αλλά και μικρών επενδυτών και εκτός Ελλάδος, η απόφαση που ελήφθη σχετικά με το PSI ήταν πάρα πολύ αυστηρή έως εξοντωτική γι' αυτούς τους μικρούς επενδυτές. Τότε, σε εκείνη τη δραματική συνεδρίαση του Υπουργικού Συμβουλίου, είχαμε αποφασίσει να μην αφήσουμε ποτέ αυτό το θέμα και να κάνουμε ό,τι μπορούμε κάποια στιγμή να βοηθήσουμε αυτόν τον κόσμο. Εγώ προσωπικά, ως Βουλευτής, μετά τις εκλογές του Ιουνίου του 2012 που δεν ήμουν Υπουργός, είχα καταθέσει σε όλους τους Υπουργούς τα έτη 2012 και 2013 σχετικές επίκαιρες ερωτήσεις, πράγμα που κάνω και σήμερα. Γιατί αυτό που υποσχέθηκα θα το τηρήσω, κύριε Υπουργέ. Δεν πρόκειται να ξεχάσω αυτές τις κατηγορίες των πολιτών. Θεωρώ ότι η ελληνική πολιτεία έχει υποχρέωση με τον άλφα ή το βήτα τρόπο να ικανοποιήσει κάποια από τα αιτήματά τους. Έχω επίκαιρες ερωτήσεις, κύριε Αλεξιάδη, από τον Οκτώβριο του 2012, τον Δεκέμβριο του 2012 και τον Οκτώβριο του 2013 και επανέρχομαι σήμερα. Δεν πρέπει να ξεχάσουμε τι είχα προτείνει και με αυτό κλείνω. Είχα προτείνει να γίνει ένας συμψηφισμός με την εισφορά αλληλεγγύης, επειδή είναι πάρα πολύ δύσκολο η ελληνική πολιτεία να πάρει ευθέως κάποια μέτρα υπέρ τους, καθώς αυτό θα δημιουργήσει δεδομένα για τις εκκρεμείς υποθέσεις σε άλλες χώρες - όπως στη Γερμανία όπου υπάρχουν εκκρεμείς υποθέσεις και απ' ό,τι μαθαίνω, μία εξ αυτών οδηγείται και στο Συνταγματικό Δικαστήριο - και για να μην υπάρχει, λοιπόν, τέτοιου είδους κατάσταση η οποία θα θέσει εν κινδύνω όσα είχαν επιτευχθεί τον Φεβρουάριο του 2012. Η εισφορά αλληλεγγύης είναι εισφορά όλων των Ελλήνων πολιτών και συνδρομή τους στην κρίση. Οι μικροομολογιούχοι έχουν συνδράμει την ελληνική πολιτεία και έχουν εκφράσει την αλληλεγγύη τους. Επανέρχομαι λοιπόν, κύριε Πρόεδρε, και ρωτάω το Υπουργείο Οικονομικών αν έχει κάτι στο μυαλό του και στη δευτερολογία μου θα πω και κάτι περισσότερο. Ευχαριστώ.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Βουλευτά, θέτετε ένα θέμα σε σχέση με τα μισθολογικά ζητήματα.
Η ερώτηση.
Αυτό είναι μεν γενικής αρμοδιότητας του Υπουργείου Οικονομικών, αλλά όχι δική μου. Είναι του κ. Χουλιαράκη. Άρα δεν πρέπει να πάρω εγώ θέση σε αυτό το ζήτημα. Πρέπει να απευθυνθείτε για αυτά τα ζητήματα στον κ. Χουλιαράκη. Σε ό,τι αφορά την ερώτησή σας, ένα τμήμα της είναι φορολογικού περιεχομένου και απαντώ εγώ. Υπάρχει και ένα τμήμα της που αφορά άλλη αρμοδιότητα και πρέπει να απευθυνθείτε εκεί. Σε ό,τι αφορά το ζήτημα της εισφοράς αλληλεγγύης και του επιχειρήματος που έχετε ότι δεν είναι φόρος εισερχόμενος αδιάκριτα στο δημόσιο ταμείο, αλλά εισφορά υπέρ των αναξιοπαθούντων πολιτών, και προτείνετε αυτόν τον συμψηφισμό ή, τέλος πάντων, τη μείωση, να σας πω τα εξής: Με βάση την αιτιολογική έκθεση του άρθρου 29 του ν. 3986, με τον οποίο επιβλήθηκε η ειδική εισφορά αλληλεγγύης, η τελευταία επιβλήθηκε για σκοπούς δημοσιονομικούς, για την κάλυψη του τεράστιου δημοσιονομικού ελλείμματος και χρέους της χώρας μας. Δεν έχει ανταποδοτικό χαρακτήρα, για να μπορεί να χρησιμοποιηθεί για συγκεκριμένο σκοπό, όπως για την παροχή φοροελαφρύνσεων στους μικροομολογιούχους. Καταθέτω όλα τα σχετικά έγγραφα, για να έχετε μια πλήρη εικόνα και των απαντήσεων των Υπηρεσιών. [[Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βεβαίως, συμφωνώ μαζί σας ότι είναι λογικότατο το αίτημα αυτών των πολιτών, οι οποίοι εμπιστεύτηκαν τα χρήματά τους στο ελληνικό δημόσιο και το ελληνικό δημόσιο δεν μπόρεσε να ανταποκριθεί στη στοιχειώδη υποχρέωσή του. Πρέπει να ανοίξουμε τον διάλογο για το πώς θα ικανοποιήσουμε την αδικία που έγινε σε αυτούς τους ανθρώπους, με φορολογικό ή οποιονδήποτε άλλον τρόπο. Πρέπει να ανοίξει αυτός ο διάλογος. Δεν μπορεί, όμως, να γίνει στις παρούσες συνθήκες, όπως καταλαβαίνετε, όταν έχουμε ανοικτά τα θέματα διαπραγμάτευσης και όταν έχουμε ανοικτό το θέμα του χρέους. Εννοώ ότι δεν μπορεί να γίνει σήμερα αυτό. Δεν μπορούμε να υποσχόμαστε τα πάντα στους πάντες. Όμως, είναι λογικό το αίτημά τους. Έχουμε κι εμείς, ως πολιτικός χώρος, την ευαισθησία γι' αυτό το ζήτημα και βεβαίως πρέπει να βρεθεί τρόπος να αποκατασταθεί το εισόδημα που έχασαν ή, τέλος πάντων, να μειωθεί η αδικία εις βάρος τους. Πρέπει, επίσης, να ανοίξουμε και έναν διάλογο για το πώς έγινε όλη αυτή η ιστορία με το PSI και ποιοι συμπεριελήφθησαν στο PSI και τι έγινε. Διότι προσπαθούμε να κάνουμε μια συζήτηση για την αποκατάσταση μιας αδικίας, ενώ πρέπει να κάνουμε την κουβέντα για το πώς δημιουργήθηκε η αδικία, για να είμαστε πολιτικά δίκαιοι και να μπορούμε να αντιμετωπίσουμε τα θέματα. Και να δούμε αν υπήρχε και άλλη πολιτική δυνατότητα τότε και αν υπάρχει άλλη δυνατότητα πολιτική τώρα. Θέλω να σας διαβεβαιώσω, λοιπόν, ότι το Υπουργείο Οικονομικών, δεδομένων των δημοσιονομικών προβλημάτων που υπάρχουν και όλων αυτών που έχουμε μπροστά μας αυτή την περίοδο, δεν μπορεί τώρα να δώσει μια λύση στο πρόβλημα αυτών των πολιτών. Βεβαίως, είναι μέσα στα ενδιαφέροντά μας και τους στόχους μας και μέσα σε αυτά που προγραμματίζουμε να αντιμετωπίσουμε, μόλις έχουμε την αντίστοιχη δημοσιονομική δυνατότητα.
Ευχαριστούμε τον κύριο Υπουργό. Κύριε Λοβέρδο, έχετε τον λόγο, για τη δευτερολογία σας.
Το PSI, κύριε Υπουργέ - τα έχουμε πει, όμως, αυτά πάρα πολλές φορές και δεν θέλω να πάρω χρόνο από την ομιλία μου - ήταν μια λυτρωτική παρέμβαση στα ζητήματα του ελληνικού χρέους, αφού από τα 160 δισεκατομμύρια οφέλους της ελληνικής πολιτείας, ένα σημαντικό κομμάτι ήταν καθαρό κούρεμα. Είχε αυτή την παρενέργεια. Χαίρομαι που δεσμεύεστε και εσείς - όπως και οι προηγούμενοι συνάδελφοί σας - ότι δεν θα ξεχάσετε και ότι στην πρώτη ευκαιρία θα μπορέσετε να δούμε τα ζητήματα των μικροεπενδυτών με πρακτικό, ουσιαστικό και αποτελεσματικό ενδιαφέρον. Θεωρώ ότι από την πλειάδα των ενδεχομένων, αυτό που θα αντέξει και την ουσία του θέματος και τη διαπραγμάτευση είναι ένας συμψηφισμός, μέρους ή του όλου, με την εισφορά αλληλεγγύης. Σας το προτείνω. Το έχω ζυγίσει. Το έχω δει και από νομικής πλευράς. Έχω συμβουλευθεί και καθηγητές του Ιδιωτικού Διεθνούς Δικαίου. Πιστεύω ότι εκεί μπορεί να αναζητηθεί η λύση. Το χρονοδιάγραμμα το ρυθμίζει το Υπουργείο Οικονομικών με καλύτερο τρόπο. Σε αυτό δεν μπορώ να παρέμβω ούτε να κάνω εύκολη δημαγωγία, δεν το συνηθίζω. Όμως, στο προκείμενο τα δεδομένα του είναι καταφανή. Τώρα, σε ό,τι αφορά τη δική σας δυνατότητα ανταπαντήσεως, να σας πω ότι εγώ απευθύνθηκα στον κ. Τσακαλώτο. Ενημερώθηκα μετά ότι αρμόδιος είναι ο κ. Χουλιαράκης. Δεν μπορούσε να είναι εδώ την περασμένη Δευτέρα, επειδή ήταν στις Βρυξέλες. Μας ενημέρωσε με τον πιο κατάλληλο τρόπο. Και ενώ περίμενα σήμερα ότι θα είναι ο κ. Χουλιαράκης, ενημερώθηκα, από χθες βέβαια, ότι θα είστε εσείς. Έχετε δίκιο, μέρος μόνο του θέματος μπορείτε να καλύψετε. Ωστόσο, το Υπουργείο Οικονομίας και Οικονομικών, ως ένα τμήμα της ελληνικής διοικήσεως, έχει την ευθύνη του συνολικού προβλήματος. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Ειδικό ερώτημα: Μαθαίνω - και δεν ξέρω αν είναι αληθές - ότι, επειδή κάποιοι από αυτούς τους μικρούς επενδυτές, που εμπιστεύθηκαν το ελληνικό δημόσιο έχουν προσφύγει στο Δικαστήριο των Ευρωπαϊκών Κοινοτήτων, στο ΔΕΚ, το ελληνικό δημόσιο στρέφεται εναντίον τους και ότι η στάση των δικηγόρων του ελληνικού δημοσίου είναι ενάντια. Αν αυτό είναι αλήθεια, θέλω να μου το πείτε. Αν δεν ξέρετε, να επιφυλαχθείτε. Γιατί σε ό,τι αφορά τη στάση μας - που είναι κοινή, είναι πάγκοινη η στάση όλων των κομμάτων του Κοινοβουλίου - απέναντι στο θέμα, θέλουμε να ξέρουμε αν στην ίδια κατεύθυνση λειτουργεί και κεντρικά, διά των δικηγόρων της, η ελληνική πολιτεία. Τέλος, θέλω πω ότι έχει απασχολήσει πάρα πολύ έντονα την ελληνική κοινωνία - δεν απευθύνομαι σε εσάς, κύριε Υπουργέ - η χθεσινή δήλωση Τουσκ, η οποία, κύριε Πρόεδρε, επικαλούμενη την απόφαση των είκοσι οκτώ της περασμένης Δευτέρας, κάνει λόγο για «κλειστά σύνορα με απόφαση των είκοσι οκτώ». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αν αυτό είναι αλήθεια - εγώ επιφυλάσσομαι - τότε σημαίνει ότι η δήλωση του Πρωθυπουργού, που περιμέναμε μέχρι τα χαράματα να τον ακούσουμε - και εγώ ήμουν ένας από αυτούς - ότι η συντριπτική πλειοψηφία των αποφάσεων του Συμβουλίου των Αρχηγών που έγινε δεκτή από τη Σύνοδο Κορυφής, ήταν απολύτως ψευδής και αυτή. Αν είναι έτσι, τον Πρωθυπουργό δεν θα πρέπει να τον πιστεύουμε ούτε όταν μας λέει ότι είναι μέρα, ενώ είναι μέρα. Και για γεγονότα είναι ανεπίτρεπτο κάποιος να ψεύδεται. Σας ευχαριστώ, κύριε Πρόεδρε.
Κύριε Υπουργέ, έχετε τον λόγο.
Εγώ θα σεβαστώ, κύριε Βουλευτά, το περιεχόμενο της ερώτησή σας. Θα ήθελα και εγώ να παρεκτραπώ σε σχόλια σαν αυτά που προσπαθήσατε να κάνετε για τον Πρωθυπουργό της χώρας και για την εξωτερική μας πολιτική σε μία περίοδο, που όλοι καταλαβαίνουμε και την κρισιμότητα των θεμάτων και που όλοι πρέπει να συνταχθούμε σε μία εθνική προσπάθεια και όχι να προσπαθούμε ο καθένας πολιτικά να καταγγείλει τον άλλον. Δεν θα ακολουθήσω, όμως, εγώ αυτό τον δρόμο. Εγώ θα μείνω στο θέμα της ερώτησης. Αυτή την περίοδο το Υπουργείο Οικονομικών προσπαθεί να ανταποκριθεί στα θέματα της διαπραγμάτευσης, στην υλοποίηση της συμφωνίας και σ' ό,τι έχουμε υποχρέωση να κάνουμε. Στο πλαίσιο αυτό ξέρετε ότι αυτές τις μέρες υπάρχει μία διαπραγμάτευση με τα όριά της, με τις δυσκολίες της και πιστεύουμε με μία θετική κατάληξη, η οποία θα μας οδηγήσει και στα επόμενα θέματα. Άρα είναι συγκεκριμένο το τι κάνουμε αυτή την περίοδο. Μετά από αυτή την περίοδο και μετά από τη διαδικασία που θα ξεκινήσει ο διάλογος για το θέμα του χρέους, θα ανοίξει και ο διάλογος με την κοινωνία για τις μεγάλες φορολογικές αλλαγές που χρειαζόμαστε, για να κάνουμε το φορολογικό σύστημά μας πιο δίκαιο και πιο αναλογικό. Συμφωνώ απόλυτα μαζί σας για την αδικία που έγινε σε αυτούς τους πολίτες. Και η πρότασή σας για συμψηφισμό με εισφορά αλληλεγγύης είναι κάτι το οποίο θα λάβουμε υπ' όψιν. Όμως, καθημερινά στο Υπουργείο Οικονομικών προσπαθούμε να καταγράψουμε τις αδικίες που έχουμε να διαχειριστούμε. Θα μπορούσα να μιλάω με τις ώρες γι' αυτά. Για τον ΕΝΦΙΑ του ακινήτου που πρέπει να πληρώσει η «Κιβωτός» για να βάλει ορφανά παιδιά στη Βόνιτσα, για τον ΕΝΦΙΑ που επιβαρύνει «Το Χαμόγελο του Παιδιού», τον ΦΠΑ στους οίκους ευγηρίας, για τον φόρο πολυτελείας στα αυτοκίνητα των πολυτέκνων; Δεν είναι πολιτική μας επιλογή αυτά τα ζητήματα. Και επειδή ακούμε συχνά κριτική και αυτά που θέσατε και αυτά που ανέφερα και πολλά άλλα, να πω ότι είναι μία πολιτική αναγκαιότητα, που έχει συγκεκριμένα όρια. Όμως, πιστεύουμε ότι πολύ σύντομα αυτά τα όρια θα αρθούν και θα μπορούμε να αντιμετωπίσουμε αυτά τα προβλήματα των πολιτών.
Ευχαριστούμε τον κύριο Υπουργό. Πριν συνεχίσουμε τον κατάλογο των επικαίρων ερωτήσεων, επιτρέψτε μου να κάνω μία ανακοίνωση . Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαπέντε μαθητές και μαθήτριες και δύο συνοδοί εκπαιδευτικοί τους, από το 13ο Δημοτικό Σχολείο Περιστερίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Η πρώτη με αριθμό 621/7-3-2016 επίκαιρη ερώτηση δεύτερου κύκλου της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας (Έφης) Γεωργοπούλου - Σαλτάρη προς τον Υπουργό Υγείας, σχετικά με το έργο της κατασκευής της νέας πτέρυγας του νοσοκομείου της Αμαλιάδας, δεν συζητείται λόγω κωλύματος του κυρίου Υπουργού. Ομοίως, η τρίτη με αριθμό 614/3-3-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη», δεν συζητείται λόγω κωλύματος του κυρίου Υπουργού. Εισερχόμαστε στη δεύτερη με αριθμό 619/4-3-2016 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών, σχετικά με την αναστολή της αύξησης των συντελεστών ΦΠΑ στη δεύτερη ομάδα των νησιών του Αιγαίου, που αντιμετωπίζουν τις αρνητικές συνέπειες από το μεταναστευτικό ζήτημα και που πρόκειται να τεθεί σε ισχύ την 1ηΙουνίου. Στην επίκαιρη ερώτηση θα απαντήσει ο Αναπληρωτής Υπουργός Οικονομικών κ. Τρύφων Αλεξιάδης. Ορίστε, κύριε Κόνσολα, έχετε το λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, πραγματικά είναι πολύ μικρός ο χρόνος για να μπορέσει κάποιος να αναπτύξει σε όλη του τη διάσταση το πολύ σημαντικό θέμα που ανέφερε ο Πρόεδρος πριν, σχετικά με την ερώτησή μας. Όμως, θα προσπαθήσω, κύριε Υπουργέ, να είμαστε ουσιαστικοί και στον σύντομο χρόνο να μπορέσουμε να δώσουμε μία οριστική απάντηση στο πολύ σημαντικό ζήτημα για τα νησιά. Γνωρίζετε, κύριε Υπουργέ, από το παρελθόν - είμαι σίγουρος - την πολύ σημαντική θεσμοθέτηση από το παρελθόν των μειωμένων συντελεστών ΦΠΑ στα νησιά. Γνωρίζετε, επίσης, ότι αυτό δεν ήταν ένα προνόμιο, αλλά ήταν μία προϋπόθεση ανάπτυξης κοινωνικής συνοχής, αλλά και ανάπτυξης του τουριστικού και του επιχειρηματικού πνεύματος στην περιοχή. Και ξέρετε πολύ καλά τη συνεισφορά αυτής της διάταξης στον εθνικό κορβανά. Ωστόσο, όμως, έχει προγραμματιστεί από την 1η Ιουλίου η κατάργηση και της δεύτερης ζώνης των νησιών από τον μειωμένο συντελεστή ΦΠΑ στα νησιά. Κύριε Υπουργέ, ξέρετε - και έχετε γίνει κοινωνός στο παρελθόν - ότι υπήρχε μεθοδευμένη προσπάθεια στο να μπορέσει να περισταλεί αυτή η νομοθετική ρύθμιση, που ευεργέτησε στο σύνολο την ελληνική κοινωνία. Μάλλον, από μερικούς υπήρξε αυτοσκοπός, υπήρχε μονομανία. Ξέρετε, είχε δαιμονοποιηθεί το 2015 η επιχειρηματικότητα στο Αιγαίο και είχαμε ακούσει συζητήσεις και στην Εθνική Αντιπροσωπεία. Υπήρχε μία μεθόδευση και μία κατηγορία για τα νησιά ότι εκεί υπάρχει συναλλαγή, υπάρχει «μαύρο» χρήμα, υπάρχει φοροδιαφυγή. Μακριά από μένα. Γνωρίζετε πιο καλά από μένα τι σημαίνει φοροδιαφυγή και πιθανόν να υπήρχε, όμως, στο σύνολό τους, δεν ήταν η αιτία. Σας θυμίζω τη θέση που πήρε ο κ. Βαρουφάκης το 2015 σε σχετική επίκαιρη ερώτησή μου εδώ στη Βουλή, όπου ανοιγόκλεινε το θέμα. Όμως, ο ΦΠΑ, όπως ξέρετε, δεν νομιμοποιήθηκε ηθικά από τους πολίτες της Δωδεκανήσου, των νησιών γενικότερα, γιατί ξέρετε κάτι; Αυτοί που ασκούν επιχειρηματική δραστηριότητα στα νησιά γνωρίζουν πολύ καλά τις τεράστιες δυσκολίες. Είχε δημιουργηθεί ένα μοντέλο οικονομίας, μία μικρή κλίμακα οικονομίας, που ήταν πολύ σημαντική για την εθνική προσπάθεια της χώρας αυτή την ώρα ιδιαίτερα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Υπουργέ, τα συνολικά έσοδα από τον ΦΠΑ για το 2014 σας θυμίζω ότι ήταν 13.613.000.000 περίπου. Το 2015 τι συνέβη; Ήταν μόλις 15 εκατομμύρια παραπάνω, ενώ ο προϋπολογισμός και η στόχευση του Υπουργείου ήταν για περίπου 450 εκατομμύρια ευρώ. Άρα πόσο σίγουροι είμαστε ότι θα πάμε και φέτος να κατακτήσουμε αυτό τον στόχο; [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Ξέρετε, κύριε Υπουργέ, είναι σίγουρο ότι εξαιτίας αυτής της απόφασης της Κυβέρνησης που ήταν μονομερής, έχει πληγεί η ανταγωνιστικότητα και η τοπική οικονομία, επίσης. Υπάρχει μία μεγάλη πρόκληση σε σχέση με τις παράλιες ακτές για τον τουρισμό, δημιουργεί ύφεση και συρρίκνωση …
Κύριε Κόνσολα, αν έχετε την καλοσύνη, έχετε και τη δευτερολογία σας, για να ολοκληρώσετε.
Τελειώνω, κύριε Πρόεδρε. Στην Κω, κύριε Υπουργέ, οι προκρατήσεις είναι στο μείον 36% για φέτος. Υπήρχαν εκατόν ογδόντα χιλιάδες ακυρώσεις τον περσινό Αύγουστο. Η Λέσβος έχει μείον 90%. Η Χίος μείον 60%. Η Σάμος μείον 40%. Το ίδιο και η Λέρος. Τι πρέπει, λοιπόν, να κάνουμε; Πρέπει η πολιτεία να ανασχέσει αυτό το μέτρο μέσα από την άρση αυτής της πρόβλεψης και να μπορέσουμε έτσι να δώσουμε μια διάσταση ανταγωνιστικότητας και διάθεσης από την πολιτεία συμπαράστασης στους επιχειρηματίες και στους νησιώτες, εξαιτίας του ότι έχουν πληγεί από τις εισροές του μεταναστευτικού ρεύματος αυτή την περίοδο. Ευχαριστώ.
Ευχαριστούμε τον κ. Κόνσολα. Στην ερώτηση θα απαντήσει ο Αναπληρωτής Υπουργός Οικονομικών, κ. Τρύφων Αλεξιάδης. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Βουλευτά, πριν ακριβώς από μία εβδομάδα, στις 3 Μαρτίου, απάντησα σε ερώτηση του κ. Μηταράκη ακριβώς για το ίδιο θέμα και ανέλυσα πλήρως όλα τα δεδομένα. Με μεγάλη χαρά, όμως, θα απαντήσω και στη δική σας ερώτηση και γιατί υπάρχει αυτονόητη κοινοβουλευτική υποχρέωση αλλά και γιατί τα θέματα αυτά είναι ζητήματα που μας απασχολούν και είναι στην πρώτη γραμμή των ενδιαφερόντων μας. Ειδικότερα στα θέματα νησιωτικότητας. Πρέπει να σταθούμε και ως κοινωνία και ως Ευρώπη στο πλάι των νησιών για τη δοκιμασία που υφίστανται και για τη συνεισφορά τους, όπως είπατε, μέχρι τώρα αλλά και για τη συνεισφορά τους αυτή την περίοδο ειδικά. Διότι αυτό που γίνεται στα νησιά αυτή την περίοδο και με το κύμα αλληλεγγύης των νησιωτών, πρόκειται πραγματικά για μαθήματα πολιτισμού που πιστεύω ότι θα μείνουν στη σύγχρονη ευρωπαϊκή ιστορία. Και μακάρι να ακολουθήσουν και άλλοι. Να διευκρινίσω, όμως, εδώ κάτι. Αναφέρετε στην ερώτησή σας ότι τα νησιά αυτά που βρίσκονται στα σύνορά μας με την Τουρκία είναι στη δεύτερη ομάδα. Δεν ισχύει κάτι τέτοιο. Έχουμε τρεις ομάδες νησιών. Η πρώτη ομάδα νησιών επιλέχθηκε με συγκεκριμένα κριτήρια. Δεν την επιλέξαμε στην τύχη. Αποκλείσαμε τα νησιά που είναι στα σύνορα, εκτός της Ρόδου λόγω ειδικών οικονομικών και άλλων καταστάσεων, και πήραμε από τα υπόλοιπα νησιά με συγκεκριμένα κριτήρια, με συγκεκριμένους πίνακες, τα νησιά που είχαν τη μεγαλύτερη επισκεψιμότητα σε τουρισμό, που είχαν τις μεγαλύτερες υποδομές. Είμαστε μπροστά σ' ένα πρόβλημα. Πρέπει τον Ιούνιο του 2016 και τον Ιανουάριο του 2017, να επιλέξουμε τις άλλες δύο ομάδες. Αυτή τη στιγμή δεν έχουμε καταλήξει, λόγω των προβλημάτων που υπάρχουν. Θα έπρεπε να έχουμε καταλήξει, για να δώσουμε ένα μήνυμα στα νησιά ως προς το τι θα κάνουν. Προκειμένου, όμως, να οδηγηθούμε σε μια γρήγορη κακή απόφαση, είναι καλύτερα να εξαντλήσουμε κάθε δυνατότητα, ώστε να πάμε σε μία απόφαση που δεν θα δημιουργήσει προβλήματα. Αυτή τη στιγμή, λοιπόν, δεν έχει αποφασιστεί, ότι τα νησιά που είναι στα σύνορα θα είναι στη δεύτερη ομάδα. Δεν ισχύει κάτι τέτοιο. Είναι στα θέματα που συζητάμε και προσπαθούμε να δούμε το πώς θα τα αντιμετωπίσουμε. Θα είμαστε συνεπείς στις υποχρεώσεις που έχει ως συμφωνία ο ν.4336 αλλά χωρίς να δημιουργήσουμε αυτονόητα προβλήματα. Διότι, αν αυτή τη στιγμή προσθέσεις ένα ακόμα πρόβλημα στα νησιά αυτά, τα αποτελέσματα θα είναι συγκεκριμένα. Θέλω να σταθώ, όμως, στη σύγκριση που κάνετε για τον ΦΠΑ. Αν συγκρίνετε το 2013-2014, θα δείτε ότι ενώ το 2013-2014, αυξήθηκε ο αριθμός των τουριστών, έπεσε η είσπραξη του ΦΠΑ στα συγκεκριμένα νησιά. Είχαμε μείωση του ΦΠΑ. Το 2014-2015, λόγω των πολλών ελέγχων που κάναμε το καλοκαίρι αλλά και λόγω της αύξησης των συντελεστών, είχαμε στα νησιά αύξηση των συντελεστών. Θα προσπαθήσω να βρω τα στοιχεία ακριβώς για κάθε νησί, για να έχετε για το 2013, 2014 και 2015 την πλήρη εικόνα για το τι γίνεται. Ο ΦΠΑ γενικά το 2014-2015 και 2015-2016 κινήθηκε πάρα πολύ καλά, αν λάβουμε υπ' όψιν, ότι το 2015 λόγω των capital controls και της οικονομικής κρίσης είχαμε μια μεγάλη πτώση της κατανάλωσης. Ευχαριστώ.
Ευχαριστούμε τον κύριο Υπουργό. Πριν συνεχίσει την ανάπτυξη της επίκαιρης ερώτησής του ο κύριος Βουλευτής, κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από άνω δυτικά θεωρεία της Βουλής, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα πέντε μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ηρακλείου Κρήτης, το Α΄ Τμήμα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε με τον Βουλευτή κ. Εμμανουήλ Κόνσολα, Βουλευτή Δωδεκανήσου της Νέας Δημοκρατίας, για να συνεχίσει την ανάπτυξη της επίκαιρης ερώτησής του για τρία λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, ακούσαμε τον Υπουργό προηγουμένως να επιχαίρει ενδεχόμενα για το γεγονός, ότι παρά τα capital controls, καλά πήγε η είσπραξη από τον ΦΠΑ. Κύριε Υπουργέ, δεν ξέρω αν πρέπει να επιχαίρουμε για την αύξηση των τουριστικών συντελεστών στα νησιά, για την αύξηση των συντελεστών στα είδη πρώτης ανάγκης αλλά κυρίως για την αύξηση ενός συντελεστή που εμείς είχαμε αποφασίσει, γιατί είχαμε καταθέσει τεκμήρια στην Εθνική Αντιπροσωπεία, την αύξηση του συντελεστή στην εστίαση όπου εκεί καταλαβαίνετε πολύ καλά ότι με τη μείωση είχαμε αύξηση εσόδων. Αυτό είναι ένα μόνο παράδειγμα. Θα πω, ότι τα στοιχεία τα οποία θέσατε τα σέβομαι, δεν τα αμφισβητώ αλλά δυστυχώς αποτυπώνεται μια φιλοσοφία της Κυβέρνησης, που πραγματικά επί τα χείρω δρομολογεί το τουριστικό προϊόν συνολικά. Δεν ξέρω αν υπάρχει αξιοπιστία από την Κυβέρνηση σ' ό,τι αφορά τον προγραμματισμό και την τεκμηρίωση για την αναστολή της αύξησης των συντελεστών ΦΠΑ που ζητάμε σήμερα. Κύριε Υπουργέ, θέλω να σας θυμίσω και να στρέψω τη μνήμη σας λίγες μέρες πριν στην αίθουσα της Γερουσίας, όπου ο Πρόεδρος της Εθνικής Αντιπροσωπείας, ο κ. Βούτσης, είπε, ότι οι μειωμένοι συντελεστές ΦΠΑ στα νησιά κινήθηκαν σε τιμωρητική διάθεση από τους δανειστές. Θα το επαναλάβω. Ο κ. Βούτσης είπε, ότι στα νησιά επιβλήθηκε αυτό με τιμωρητική διάθεση από την πλευρά των εταίρων μας. Ξέρετε, όμως, κι εμείς είχαμε πιέσεις αλλά δεν υποκύψαμε γιατί είχαμε τεκμήρια. Σας θυμίζω τη μελέτη του Ινστιτούτου Φορολογικών και Οικονομικών Μελετών. Σας θυμίζω δεκάδες μελέτες που απέδειξαν, ότι οι μειωμένοι συντελεστές ΦΠΑ στα νησιά ήταν όχι προνόμιο αλλά η ελάχιστη προϋπόθεση επιβίωσης και ανάσχεσης ενός αρνητικού κλίματος, ιδιαίτερα σ' αυτήν τη συγκυρία. Αλήθεια, ποιος προκάλεσε αυτήν την κατάργηση των μειωμένων συντελεστών ΦΠΑ; Μάλλον, κύριε Υπουργέ, την προκάλεσε η Κυβέρνηση ΣΥΡΙΖΑ - ΑΝΕΛ, η συζήτηση, οι παλινωδίες, οι αναντιστοιχίες και οι αντιφάσεις. Σας θυμίζω το δημοψήφισμα, τη δημιουργική ασάφεια του αλήστου μνήμης κ. Βαρουφάκη. Σας ανέφερα πριν και κάποια στοιχεία για τις κρατήσεις. Φυσικά δεν τα αμφισβητήσατε. Σας δείχνουν σε ποιο επικίνδυνο σημείο βρίσκονται οι προκρατήσεις για το τουριστικό προϊόν. Να σας θέσω, όμως, και τα στοιχεία για το τουριστικό προϊόν που αφορά την κρουαζιέρα. Ακούστε, λοιπόν. Μυτιλήνη. Θα δεχθεί φέτος δώδεκα κρουαζιερόπλοια σε σχέση με τα πενήντα τρία που δέχθηκε πέρυσι. Χίος. Δώδεκα από σαράντα δύο πέρυσι. Κως. Τριάντα από σαράντα ένα. Σύμη. Είκοσι από τριάντα έξι. Κύριε Υπουργέ, χρειάζεται να δώσουμε μία πρόσθετη ώθηση σ' αυτά τα νησιά. Δεν πρέπει να μπούμε σ' αυτήν τη λογική τού να διαλέξουμε το ένα ή το άλλο. Εγώ σέβομαι αυτό που λέτε, ότι ήταν μία βιαστική απόφαση αλλά μήπως πρέπει να ξαναδούμε την απόφαση της ανάκλησης αυτής της τραγικής απόφασης για τη χώρα, της κατάργησης των μειωμένων συντελεστών ΦΠΑ στα νησιά; Στη Ρόδο γιατί αποφασίσατε; Διότι από τη Ρόδο γίνεται η μεταφορά προϊόντων, υπηρεσιών και αγαθών. Κατά συνέπεια ουσιαστικά καταργούνται στο σύνολό τους οι συντελεστές για όλο το Αιγαίο. Κύριε Υπουργέ, προκειμένου να τονώσουμε την τοπική οικονομία και να υπάρχει αναπτυξιακό πρότυπο, πρέπει να μιλήσετε και με το Υπουργείο Ανάπτυξης. Δεν είναι δική σας αρμοδιότητα. Πρέπει στον αναπτυξιακό νόμο να δώσουμε πρόσθετα κίνητρα για τρεις λόγους που περιέγραψα, πρώτον, για την προηγούμενη κατάσταση, δεύτερον, γιατί δημοσιονομικό όφελος επί της ουσίας δεν υπάρχει και τρίτον, γιατί αποτελεί πλήγμα για τον τουρισμό. Σας παρακαλώ να ξανασκεφθείτε την ανάκληση αυτής της απόφασης από την Κυβέρνηση. Σας ευχαριστώ.
Ευχαριστούμε τον κ. Κόνσολα. Ο Αναπληρωτής Υπουργός κ. Τρύφων Αλεξιάδης έχει τον λόγο για να δευτερολογήσει.
Κύριε Βουλευτά, είμαι αναγκασμένος συχνά να επανέρχομαι με μία επιχειρηματολογία και να ξαναλέω το ίδιο και το ίδιο επιχείρημα σε μία μονότονη επιχειρηματολογία από τη δική σας την πλευρά, διότι προσπαθείτε να επιρρίψετε στην Κυβέρνηση τις ευθύνες για τα χάλια του φορολογικού συστήματος. Οι ευθύνες για τα χάλια του φορολογικού συστήματος δεν είναι δική μας πολιτική επιλογή. Επειδή συχνά ακούω πολιτικά σας στελέχη να μιλάνε για την υπερφορολόγηση, εμάς αίτημά μας δεν είναι φόροι, φόροι, φόροι. Να ξαναθυμίσω το παράδειγμα. Στον τομέα της περιουσίας όπου υποτίθεται ότι ως πολιτικός χώρος έχετε και μία μεγαλύτερη ευαισθησία, από εξακόσια εκατομμύρια που ήταν οι φόροι στην περιουσία προ μνημονίων, έχουν φτάσει βεβαίως στα 3,3 δισεκατομμύρια. Η είσπραξη είναι 2,65 δισεκατομμύρια. Άρα αυτήν τη διαρκή κριτική ότι εμείς μέσα στον ένα χρόνο - δεν έχουμε κλείσει ενάμιση - φταίμε για όλα τα δεινά του τόπου, δεν μπορώ να την καταλάβω. Πολλές φορές υφιστάμεθα από σας μια κριτική, στην προσπάθεια της Κυβέρνησης να δώσει λύση σ' ένα πρόβλημα, χωρίς να αναλύετε το ποιος φταίει για τη δημιουργία του προβλήματος. Ποιος έφερε τη χώρα εδώ; Ποιος δημιούργησε αυτά τα οικονομικά και τα κοινωνικά προβλήματα; Όμως ας έλθουμε στο θέμα του ΦΠΑ. Επειδή διαρκώς γίνεται μια κριτική σε σχέση με τον ΦΠΑ και επειδή η Αντιπολίτευση προσπαθεί πονηρά να κάνει τον κόσμο να ξεχάσει ποιοι ψήφισαν αυτές τις διατάξεις και να πει για εμάς, για την Κυβέρνηση, «εσείς το ψηφίσατε, εσείς φταίτε», υπενθυμίζω τα εξής: Ο ν.4344- Ιούλιος 2015- η αρχική αύξηση των συντελεστών για τα νησιά ψηφίστηκε από διακόσιους είκοσι εννιά Βουλευτές. Ο ν.4326- η δεύτερη κατηγορία - ψηφίστηκε στις 13 Αυγούστου από διακόσιους είκοσι έναν Βουλευτές. Άρα δεχόμαστε μια κριτική, γιατί υλοποιούμε μια συμφωνία για να κρατήσουμε τη χώρα μέσα στην Ευρώπη και σε μια συγκεκριμένη πορεία, την οποία έχετε ψηφίσει και εσείς. Αντιλαμβάνομαι την πολιτική κριτική σας, αντιλαμβάνομαι και τα αδιέξοδα και τα προβλήματα της εποχής, μέχρι τέλος πάντων αυτό που λένε «να κάτσει η μπίλια» και να δούμε πού πολιτικά θα κατευθυνθείτε, από εδώ ή από εκεί αλλά βρείτε αλλού να κάνετε κριτική στην Κυβέρνηση. Η Κυβέρνηση έχει μια σταθερή πορεία και είμαστε έτοιμοι, αν υπάρχουν προτάσεις - που δεν έχουν κατατεθεί μέχρι τώρα - για οποιοδήποτε ισοδύναμο, να αλλάξουμε αυτή τη φορολογία με μια πιο δίκαιη και αναλογική φορολογία. Ξεκάθαρα για την Κυβέρνηση η αύξηση του ΦΠΑ στα νησιά και γενικά η αύξηση της έμμεσης φορολογίας, δεν είναι μέσα στο πολιτικό μας DNA. Είναι μια πολιτική αναγκαιότητα που είμαστε αναγκασμένοι να διαχειριστούμε.
Ευχαριστούμε τον κύριο Υπουργό. Κυρίες και κύριοι συνάδελφοι, η πέμπτη με αριθμό 625/7-3-2016 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τις ελλείψεις στο νοσοκομείο και γενικότερα στον δημόσιο τομέα υγείας στη Λέσβο, δεν συζητείται λόγω κωλύματος του κυρίου Υπουργού. Η έκτη με αριθμό 588/29-2-2016 επίκαιρη ερώτηση δεύτερου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Απόστολου Καραναστάση προς τον Υπουργό Υγείας, σχετικά με την αντιμετώπιση των προβλημάτων στη λειτουργία του Γενικού Νοσοκομείου Λαμίας, ομοίως δεν συζητείται λόγω κωλύματος του κυρίου Υπουργού. Εισερχόμαστε στη συζήτηση της έβδομης με αριθμό 584/29-2-2016 επίκαιρης ερώτησης δεύτερου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την υλοποίηση της υπουργικής απόφασης που αφορά την παραχώρηση των αθλητικών εγκαταστάσεων του Ολυμπιακού Χωριού στον Δήμο Αχαρνών. Στην επίκαιρη ερώτηση θα απαντήσει η Αναπληρώτρια Υπουργός κ. Ουρανία Αντωνοπούλου. Δίνουμε τον λόγο στον κ. Βορίδη για να αναπτύξει την επίκαιρη ερώτησή του σε δύο λεπτά.
Ευχαριστώ, κύριε Πρόεδρε. Επιτρέψτε μου, κατ' αρχάς, να πω ότι η έκφραση δυσαρέσκειας, όπως το έθεσε ο προκάτοχός σας στην Έδρα, εκπροσωπώντας το Προεδρείο, κύριε Πρόεδρε, για το γεγονός ότι η Κυβέρνηση απαντά στο 40% των επικαίρων ερωτήσεων, είναι, κατά τη γνώμη μου, εξαιρετικά επιεικής προσέγγιση του φαινομένου. Το Προεδρείο της Βουλής, ο Πρόεδρος ο ίδιος οφείλει, να ενημερώσει τον Πρωθυπουργό ότι η Κυβέρνησή του, οι Υπουργοί του συστηματικά περιφρονούν το Κοινοβούλιο και ότι ο κοινοβουλευτικός έλεγχος δεν είναι στη διακριτική τους ευχέρεια, άμα θέλουν, έρχονται και άμα θέλουν, απαντούν. Αποτελεί κεντρική δημοκρατική λειτουργία και βασικό προνόμιο της Αντιπολίτευσης. Η Κυβέρνηση έχει τη νομοθετική πρωτοβουλία. Από τα βασικά προνόμια της Αντιπολίτευσης είναι ο κοινοβουλευτικός έλεγχος. Αν ακυρωθεί, παύει η λειτουργία ενός κεντρικού πυλώνα. Και αυτό δεν αφορά κόμματα. Μας αφορά όλους ως Βουλευτές και τους κυβερνητικούς και τους αντιπολιτευόμενους. Παρεμπιπτόντως, εμένα τα ζητήματα αβροφροσύνης, ποιος θα πάρει τηλέφωνο, αν θα πάρει ο γραμματέας ή αν θα πάρει ο Υπουργός, δεν με ενδιαφέρουν. Εμένα με ενδιαφέρει η λειτουργία. Ως προς την ερώτηση. Υπάρχει μία υπουργική απόφαση, κυρία Υπουργέ, προκατόχου σας, του κ. Βρούτση, την οποία εξ όσων γνωρίζω δεν έχετε ανακαλέσει και η οποία προβαίνει - κατά τη γνώμη μου, ορθώς, για λόγους που έχουν επαρκώς εκτιμηθεί και αξιολογηθεί, αν χρειαστεί να τους επαναφέρω, θα το κάνω - σε παραχώρηση συγκεκριμένων αθλητικών εγκαταστάσεων που διαχειρίζεται σήμερα ο Οργανισμός Εργατικής Κατοικίας στο Ολυμπιακό Χωριό. Κλειστά γυμναστήρια, κολυμβητική δεξαμενή, ένα στάδιο - γήπεδο, το αντλιοστάσιο άρδευσης του γηπέδου, γήπεδα τένις, χώροι στάθμευσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε δέκα δευτερόλεπτα τελειώνω, κύριε Πρόεδρε. Τα παραχωρεί αυτά με χρησιδάνειο στο Δήμο Αχαρνών. Να υπενθυμίσω, ότι ο Δήμος Αχαρνών είναι ο τέταρτος μεγαλύτερος δήμος σε πληθυσμό, αλλά ο πρώτος δήμος σε φτώχεια, σε ανεργία και σε παραβατικότητα. Μένει, λοιπόν, να υπογραφεί μια σύμβαση, για να ρυθμίζει τις λεπτομέρειες της λειτουργίας της υπουργικής αποφάσεως. Το ερώτημα, λοιπόν, είναι το εξής: Τι θα κάνετε με αυτό; Θα προχωρήσετε στην υπογραφή της συμβάσεως, όπως ορίζει η υπουργική απόφαση του κ. Βρούτση ή έχετε κάτι άλλο στο μυαλό σας; Ευχαριστώ.
Ευχαριστούμε, κύριε Βορίδη. Τον λόγο έχει η Αναπληρώτρια Υπουργός κ. Ουρανία Αντωνοπούλου για τρία λεπτά.
Ευχαριστώ, κύριε Πρόεδρε. Κύριε Βουλευτά, θα ήθελα να απαντήσω στην ερώτησή σας, ξεκινώντας από το γεγονός - το οποίο γνωρίζετε πολύ καλά - ότι ο Δήμος Αχαρνών είχε κάνει αυτό το αίτημα από το 2008. Το είχε επαναφέρει, αλλά δεν είχε γίνει τίποτα. Και ερχόμαστε με μια υπουργική απόφαση - πότε; - στις 30 Δεκεμβρίου 2014, δηλαδή λίγες ημέρες πριν τις εθνικές εκλογές, λίγες ημέρες αφού είχαν ήδη προκηρυχθεί οι εθνικές εκλογές, να υπογραφεί αυτή η υπουργική απόφαση. Είναι φυσικό - μαζί με καμμιά δεκαπενταριά άλλες αποφάσεις, που είχαν βγει για τον ΟΑΕΔ, όλες υπογεγραμμένες τα μεσάνυχτα, στο τέλος του μήνα - να ανοίξουμε τους φακέλους και να τους επανεξετάσουμε, για να καταλάβουμε τι ακριβώς έγινε και γιατί στην κυριολεξία στη 12η ώρα γινόντουσαν κάποιες ενέργειες. Να προχωρήσω, λοιπόν, και να πω ότι πέρα από αυτό - το αφήνω αυτό, το εξετάσαμε - υπάρχουν κάποια θέματα που προκύπτουν εδώ, διότι η παραχώρηση στο δήμο δεν είχε ακολουθηθεί από μια ανάλυση, από μια τεκμηρίωση ότι ο δήμος πράγματι μπορεί να το διαχειριστεί. Ο δήμος, όπως γνωρίζετε, είναι καταχρεωμένος. Είναι ο τέταρτος πιο χρεωμένος δήμος στην Ελλάδα. Μάλιστα - μαζί με έναν άλλο δήμο - κόντεψε - αν θυμόσαστε - να μην εκχωρηθεί τμήμα που έπρεπε να εκχωρηθεί από την τρόικα, από τους θεσμούς, στην Ελλάδα, γιατί υπήρχε ένα τεράστιο πρόβλημα και τρύπα από πίσω. Άρα, δεν είχαμε αυτό το στοιχείο. Έπρεπε να το ερευνήσουμε, λοιπόν. Να σας πω, όμως, για να έρθω στο δια ταύτα, ότι το πιο σημαντικό σημείο εδώ είναι ότι έχει προταχτεί από τη Γενική Γραμματεία Αθλητισμού η ανάγκη για ένα δεύτερο ολυμπιακό προπονητικό κέντρο, εφόσον οι εγκαταστάσεις αυτές είναι κατάλληλες. Μάλιστα, αυτό γίνεται ιδιαίτερα επιτακτικό σε περίπτωση πώλησης των αθλητικών εγκαταστάσεων του Αγίου Κοσμά, που μάλλον θα προχωρήσουν. Άρα, για να το πω συνοπτικά, από το 2004 μέχρι το 2015 δεν είχαμε προχωρήσει σαν χώρα - οι προηγούμενες κυβερνήσεις, αλλά δεν θέλω να μπω σε αυτήν τη διαδικασία - στη φάση της μεταολυμπιακής προσαρμογής που αναλάμβανε έργα, για να δούμε τι θα γίνει το Ολυμπιακό Χωριό στο σύνολό του. Επίσης, δεν είχαμε προχωρήσει στον προβλεπόμενο από τον προσωρινό κανονισμό λειτουργίας του Ολυμπιακού Χωριού φορέα διαχείρισης όλων των ακινήτων και όλης αυτής της περιουσίας που είχε στα χέρια του το δημόσιο, ούτε είχαν διεκπεραιωθεί τα προσωρινά παραχωρητήρια, με τα οποία είχαν δοθεί δύο χιλιάδες τριακόσιες κατοικίες, όπως γνωρίζετε, στο Ολυμπιακό Χωριό. Ερχόμαστε τώρα να στήσουμε όλα αυτά, ώστε - πρώτα από όλα - να υπάρχει μια συνολική έκθεση του τι έχουμε και του τι μπορεί να γίνει. Ήρθαμε λοιπόν, να το θεραπεύσουμε, αλλά ακούω συνέχεια αυτές τις καταγγελίες, αυτού του είδους τις απορίες από την Αντιπολίτευση όταν τα γνωρίζει αυτά τα στοιχεία. Όσον αφορά τις αθλητικές εγκαταστάσεις στις οποίες αναφέρεστε, θέλω να σας πω τα εξής: Υπάρχει η σύμφωνη γνώμη του δήμου όσον αφορά την εισήγηση της Γενικής Γραμματείας Αθλητισμού για εκχώρηση στη Γενική Γραμματεία Αθλητισμού. Βρισκόμαστε πάρα πολύ κοντά στη διεκπεραίωση. Θα περάσει από το Διοικητικό Συμβούλιο του ΟΑΕΔ. Πολύ σύντομα - μέχρι το τέλος του μήνα - είμαι σίγουρη ότι όλο αυτό θα έχει ολοκληρωθεί. Ευχαριστώ.
Ευχαριστούμε την κυρία Υπουργό. Παρέλειψα να πω προηγουμένως, απαντώντας ή σχολιάζοντας αυτά που είπε ο κ. Βορίδης, ότι έχει απόλυτο δίκιο. Έχει απόλυτο δίκιο! Είναι μια κατάσταση η οποία συνεχίζεται - δεν ξέρω με ποιον ρυθμό, δεν με ενδιαφέρει ο ρυθμός - , και ακυρώνεται στην πράξη ή υποστέλλεται σε έναν βαθμό μία από τις δύο βασικές λειτουργίες του Κοινοβουλίου. Αυτό μπορώ να πω εγώ. Το έχει πει και ο Πρόεδρος της Βουλής. Θα συνεχίσουμε τη διαμαρτυρία μας, θα έλεγα - όχι την πίεσή μας - προς την Κυβέρνηση και τον Πρωθυπουργό, ώστε να επανέλθουμε σε έναν ομαλό κοινοβουλευτικό βίο. Κύριε Βορίδη, έχετε τον λόγο για τη δευτερολογία σας.
Ευχαριστώ, κύριε Πρόεδρε. Είναι πολύ σημαντική η θέση σας αλλά και η θέση του Προεδρείου της Βουλής για το συγκεκριμένο ζήτημα. Κυρία Υπουργέ, να πάμε τώρα στο δια ταύτα. Εγώ θέλω να τα τελειώνω αυτά, γιατί ακούω συνέχεια από Υπουργούς της Κυβέρνησης, «κάποτε, το 2004 και μετά το 2008 και μετά το 2012, κάτι κάποιος είπε» κ.λπ.. Είστε στην Κυβέρνηση. Λήξις! Και δεν είστε στην Κυβέρνηση έναν μήνα. Είστε στην Κυβέρνηση τώρα έναν χρόνο και πλέον. Άρα, τα θέματα πρέπει να τα αντιμετωπίσετε. Με όποιον τρόπο νομίζετε, αλλά να τα αντιμετωπίσετε. Η απάντηση, «κάποτε κάποιος έκανε κάτι» δεν υφίσταται και ούτε έχει κανένα νόημα. Δεν ενδιαφέρει τους δημότες των Αχαρνών. Δεν ενδιαφέρει τους πολίτες τι συνέβη πριν από δυόμισι χρόνια ή πριν από πεντέμισι χρόνια. Δεν τους ενδιαφέρει! Τους ενδιαφέρει πώς θα ρυθμιστεί το βιοτικό τους ζήτημα τώρα. Και αυτό θα το ρυθμίσει η Κυβέρνηση. Πείτε μας, λοιπόν, συγκεκριμένες κουβέντες, συγκεκριμένα πράγματα. Επειδή είπατε ότι ήταν προ των εκλογών κ.λπ., θέλω να σας πω ότι η απόφαση του Διοικητικού Συμβουλίου ήταν στις 23-10-2014.
Δεν είναι.
Τι δεν είναι; Να το έγγραφο με αριθμό πρωτοκόλλου 89/138. Στις 23-10-2014 το ΔΣ του ΟΑΕΔ έκανε δεκτό το αίτημα του δημοτικού συμβουλίου για έγκριση παραχώρησης χρήσης με τη μορφή χρησιδανείου. Επομένως, από τον Οκτώβριο δρομολογείται μία διαδικασία του 2014. Η υπουργική απόφαση, η οποία στην πραγματικότητα υλοποιεί αυτό το οποίο έχει πει το Διοικητικό Συμβούλιο του ΟΑΕΔ, πράγματι βγαίνει στις 30 Δεκεμβρίου. Τώρα εμείς τι κάνουμε; Δεν κατάλαβα. Εγκαλούμε τον Υπουργό γιατί υλοποίησε την απόφαση του συγκεκριμένου Διοικητικού Συμβουλίου; Ωραία. Και δεν κατάλαβα την απάντησή σας τώρα επί της ουσίας. Τι θα κάνετε; Κάτι άκουσα ότι η Γενική Γραμματεία κάτι θέλει κ.λπ.. Εδώ δεν συζητάμε για την Γενική Γραμματεία Αθλητισμού. Εδώ συζητάμε για το αν θα ανακαλέσετε τη συγκεκριμένη υπουργική απόφαση. Και για να συνεννοούμαστε, κύριε Πρόεδρε, με τους Υπουργούς, πράγματι οι Υπουργοί έχουν τη δυνατότητα να ανακαλούν υπουργικές αποφάσεις - δικαίωμα τους - και να εκδίδουν νέες. Μέχρι τότε, όμως, είναι κανονιστικές πράξεις που τους δεσμεύουν. Το ότι έγινες Υπουργός δεν λέει ότι βρίσκεσαι σε κενό δικαίου. Βρίσκεσαι μέσα σε μια συγκεκριμένη νομική πραγματικότητα. Ερώτηση: Θα την ανακαλέσετε; Θα πάρετε πίσω αυτό που έκανε ο Βρούτσης; Θα πάρετε πίσω την απόφαση του Διοικητικού Συμβουλίου του ΟΑΕΔ; Αυτοί είπαν ότι παραχωρούν τα συγκεκριμένα ακίνητα με χρησιδάνειο στο Δήμο Αχαρνών. Εσείς θα κάνετε κάτι άλλο; Ποιο είναι αυτό που θα κάνετε; Άκουσα τώρα μία άλλη προσέγγιση. Το 2008 μου είπατε ότι ξεκίνησε αυτό; Ναι. Και τι μου είπατε τώρα; Ότι θα κάτσετε να κάνετε συνολική εκτίμηση του θέματος των Ολυμπιακών Ακινήτων για να δείτε πως θα γίνει η συνολική λειτουργία και πώς θα κάνετε τις κατανομές ανάλογα με κάτι; Ναι. Αυτό που συζητάμε τώρα δεν θα γίνει το 2008 αλλά το 2028. Υπάρχει ένας δήμος με συγκεκριμένες πιεστικές ανάγκες. Ο δήμος θέλει να κάνει χρήση εγκαταστάσεων που αυτήν τη στιγμή δεν τις κάνουμε τίποτα. Και η απάντηση της Κυβέρνησης είναι, καθίστε να κάνω συνολική εκτίμηση των αναγκών για τα Ολυμπιακά Ακίνητα και συνολικό σχεδιασμό; Και εγώ στερώ από την νεολαία αυτού του συγκεκριμένου δήμου τη δυνατότητα να αθληθεί, γιατί ο δήμος είναι χρεωμένος; Τι απαντάτε; Πείτε μου συγκεκριμένα ποια είναι η θέση της Κυβέρνησης. Θα ανακαλέσετε την υπουργική απόφαση ή θα υλοποιήσετε την υπουργική απόφαση; Θα παραχωρήσετε τα ακίνητα ή δε θα παραχωρήσετε τα ακίνητα; Θέλω ένα ναι ή ένα όχι.
Ευχαριστούμε τον κ. Βορίδη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι τρεις Ολλανδοί μαθητές από το Marnix Gymnasium του Ρότερνταμ. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Η κυρία Υπουργός έχει τον λόγο για τρία λεπτά.
Κύριε Βορίδη, πρώτα απ' όλα ανατρέχετε συνέχεια σε θέματα, τα οποία, όταν τα εκφέρετε με τον λόγο σας, νομίζετε ότι εκθέτουν τη δική μας Κυβέρνηση. Θα επαναλάβω, λοιπόν, το εξής: Κατά τα έτη 2004-2015 δεν κάνατε τίποτα για να υπάρχει θεσμικό πλαίσιο, ώστε τώρα εμείς να μην πρέπει να αφιερώσουμε το χρόνο να το στήσουμε. Θέλετε να παραποιείτε τα πεπραγμένα; Προχωρήστε. Σας ακούνε όμως. Σας ακούει και καταλαβαίνει ο κόσμος. Να έρθω, λοιπόν, στην απάντηση την οποία προσπάθησα να δώσω, αλλά προφανώς δεν έγινε κατανοητή. Η απόφαση και η κατεύθυνση είναι σαφέστατη. Η ανάκληση, όμως, που πρέπει να γίνει, προϋποθέτει μια τεκμηρίωση και μια διαδικασία. Ποια είναι αυτή; Χρειάζεται να τεκμηριώσει η Κυβέρνηση το επιχείρημα του εθνικού συμφέροντος, για ποιο λόγο, δηλαδή, θα ανακαλέσουμε - φυσικά θα ανακαλέσουμε - την υπουργική απόφαση. Τεκμηριώνοντας αυτό, από εκεί και πέρα έχουμε το Διοικητικό Συμβούλιο του ΟΑΕΔ, το οποίο περνάει πριν από τα τέλη του Μαρτίου αυτή την απόφαση και τη σύμφωνη γνώμη του δήμου, όπως σας ανέφερα και πριν. Συνεπώς, αυτή η διαδικασία θα τελειώσει πάρα πολύ γρήγορα. Το ότι δεν είχαν αποδοθεί όπως έπρεπε μέχρι σήμερα, το πλήρωνε ο κόσμος όλα αυτά τα χρόνια. Εμείς, λοιπόν, ερχόμαστε να θεραπεύσουμε, να το κάνουμε και να τελειώσει αυτή η υπόθεση, που έπρεπε να έχει λήξει εδώ και πάρα πολλά χρόνια. Η απόφαση που είπατε ότι είχε παρθεί, κύριε Βορίδη, από τον ΟΑΕΔ τον Απρίλιο του 2014…
Τον Οκτώβριο.
Εντάξει, διότι πριν άκουσα «Απρίλιο». Τέλη Οκτωβρίου.
Στις 23 Οκτωβρίου.
Ευχαριστούμε την κυρία Υπουργό. Η όγδοη με αριθμό 582/26-2-2016 επίκαιρη ερώτηση δεύτερου κύκλου του Βουλευτή Α' Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Αιγαίου, σχετικά με την πρόβλεψη και διασφάλιση των εργασιακών σχέσεων των εργαζομένων στον Οργανισμό Λιμένος Πειραιώς, μετά την πώληση του πλειοψηφικού πακέτου μετοχών του ΟΛΠ, δεν συζητείται λόγω κωλύματος του κυρίου Υπουργού. Η ένατη με αριθμό 583/26-2-2016 επίκαιρη ερώτηση δεύτερου κύκλου του Βουλευτή Β' Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους σκοπιανούς», δεν συζητείται λόγω κωλύματος του κυρίου Υπουργού. Η δέκατη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β' Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ, δεν συζητείται. Η δωδέκατη με αριθμό 590/26-2-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με την άμεση επαναλειτουργία του εργοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE - SOLUTIONS», δεν συζητείται λόγω κωλύματος του κυρίου Υπουργού. Η πρώτη με αριθμό 1829/10-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με την άρση των περιορισμών στην έκδοση τουριστικής βίζας από Ρωσία, δεν συζητείται λόγω κωλύματος του κυρίου Υπουργού, καθώς ο κ. Ξυδάκης βρίσκεται στο εξωτερικό. Θα κλείσουμε με την ενδέκατη με αριθμό 589/29-2-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων για τη διασφάλιση της καθαριότητας των σχολικών μονάδων και των εργασιακών δικαιωμάτων των καθαριστών/καθαριστριών που απασχολούνται στα σχολεία της χώρας. Στην ερώτηση θα απαντήσει ο Υπουργός κ. Νικόλαος Φίλης. Τον λόγο έχει ο κ. Χρήστος Κατσώτης για δύο λεπτά για να αναπτύξει την ερώτησή του.
Ευχαριστώ, κύριε Πρόεδρε. Κύριε Υπουργέ, το θέμα έχει συζητηθεί πολλές φορές. Όλοι έχουν τονίσει ότι το θέμα της καθαριότητας και της υγιεινής στα σχολεία είναι μια σοβαρή υπόθεση για τον μαθητικό πληθυσμό. Παρ' όλα αυτά, για μια ακόμα χρονιά συζητούμε το ίδιο θέμα και η αιτία είναι ότι δεν αντιμετωπίζεται το πρόβλημα με επαρκές μόνιμο προσωπικό. Αυτό, κατά την εκτίμησή μας, αποτελεί επιτακτική ανάγκη. Σε όλα τα σχολεία της χώρας, μέχρι τώρα ασχολούνται με την καθαριότητα των σχολείων οκτώμισι χιλιάδες περίπου εργαζόμενοι. Το πρόβλημα με την εργασιακή σχέση αυτών των εργαζομένων δεν γεννήθηκε, βέβαια, τώρα. Για χρόνια οι κυβερνήσεις δεν αντιμετώπιζαν το πρόβλημα και επέλεγαν τον δρόμο της ανανέωσης των συμβάσεων, κρατώντας όλο αυτόν τον κόσμο σε αβεβαιότητα και σε ένα εργασιακό καθεστώς, που χαρακτηρίζεται σαν άθλιο. Να επισημάνουμε, επίσης, ότι συνήθως δίνεται ένα ποσό έναντι των δεδουλευμένων αποδοχών τους και πληρώνονται σχεδόν πάντα με καθυστέρηση μηνών οι εργαζόμενοι. Το προσωπικό αυτό, με αυτές τις εργασιακές σχέσεις, σηκώνει στους ώμους του τον κρίσιμο τομέα της υγιεινής και της καθαριότητας των σχολικών μονάδων. Το λέμε αυτό, κύριε Υπουργέ, γιατί το μόνιμο προσωπικό είναι πολύ λειψό και ιδιαίτερα το τελευταίο διάστημα με τη συνταξιοδότηση πολλών εξ αυτών τα πράγματα είναι πολύ χειρότερα. Τον Ιούνιο του 2016, κύριε Υπουργέ, λήγουν οι συμβάσεις αυτών των εργαζομένων. Για το διδακτικό έτος 2016-2017 οι συμβάσεις, σύμφωνα με την κείμενη νομοθεσία, θα καταρτίζονται από τους οικείους δήμους. Με βάση το υπάρχον θεσμικό, περιοριστικό πλαίσιο που διέπει τις προσλήψεις στους δήμους, είναι απαγορευτική, κύριε Υπουργέ, η δυνατότητα ανανέωσης των συμβάσεων. Οι χιλιάδες καθαρίστριες και καθαριστές θα οδηγηθούν σε απόλυση. Η Κυβέρνηση δεν πρέπει να αφήσει τα πράγματα να εξελιχθούν με το υφιστάμενο πλαίσιο. Χρειάζεται, κατά την εκτίμησή μας, να πάρει μέτρα και να αντιμετωπίσει αυτό το σοβαρό ζήτημα. Η καθαριότητα των σχολείων δεν μπορεί να παραδοθεί σε εργολάβους, κύριε Υπουργέ. Και λύση δεν αποτελούν οι ΚΟΙΝΣΕΠ. Με βάση τα παραπάνω, η Κυβέρνηση χρειάζεται - επειδή ο χρόνος δεν είναι αρκετός - να αντιμετωπίσει το ζήτημα άμεσα. Η θέση που εκφράζει και προτείνει το ΚΚΕ, είναι, η Κυβέρνηση να διασφαλίσει τη χρηματοδότηση αυτής της λειτουργίας, να προχωρήσει στην ανανέωση όλων των συμβάσεων των εργαζομένων. Και αυτό, μαζί με τη μονιμοποίηση αυτού του προσωπικού της καθαριότητας, μπορεί να δώσει οριστική λύση στο πρόβλημα. Τα ερωτήματα, κύριε Υπουργέ, είναι πάνω σε αυτά τα θέματα. Αν, δηλαδή, πράγματι θα προχωρήσετε στην έγκαιρη ανανέωση των συμβάσεων, αν η μόνιμη λύση στα σχολεία, με τη μονιμοποίηση του προσωπικού χωρίς όρους και προϋποθέσεις, θα προχωρήσει και πώς θα διασφαλίσετε την πληρωμή των εργαζομένων στην ώρα τους. Χρειάζεται, βέβαια, και η διασφάλιση της χρηματοδότησης όλης αυτής της λειτουργίας.
Ευχαριστούμε τον κ. Χρήστο Κατσώτη, Βουλευτή του Κομμουνιστικού Κόμματος Ελλάδας. Τον λόγο έχει τώρα για τρία λεπτά, για να απαντήσει, ο Υπουργός Παιδείας Έρευνας και Θρησκευμάτων κ. Νικόλαος Φίλης.
Ευχαριστώ, κύριε Πρόεδρε. Κύριε συνάδελφε, συμμερίζομαι και τη δική σας άποψη ότι πρέπει να διασφαλίζονται τα δικαιώματα όλων των εργαζομένων και ειδικότερα - γιατί αυτό είναι το θέμα που συζητούμε - των καθαριστριών των σχολικών μονάδων. Είναι προφανές ότι η Κυβέρνηση κάνει ό,τι είναι δυνατόν, στα πλαίσια της οικονομικής στενότητας που υπάρχει, ούτως ώστε να διασφαλίζονται όλα τα εργασιακά δικαιώματα. Γνωρίζετε ότι η Κυβέρνηση ΣΥΡΙΖΑ - ΑΝΕΛ προχώρησε από πέρυσι στην επάνοδο σχολικών καθαριστριών που είχαν απολυθεί, όπως και σχολικών φυλάκων, ως διαθέσιμοι, προκειμένου να υπάρξει μια ικανοποίηση των ανθρώπων αυτών που αδίκως είχαν απολυθεί, αλλά και να υπάρξει μια ανταπόκριση στα πολύ σοβαρά καθήκοντα, τα οποία υπάρχουν στον τομέα της καθαριότητας στα σχολεία. Θέλω να διαβεβαιώσω την Εθνική Αντιπροσωπεία ότι δεν υπάρχει πρόβλημα ως προς τη διασφάλιση της εργασιακής σχέσης των καθαριστριών και των καθαριστών των σχολικών μονάδων. Βεβαίως, δεν μπορούμε να προχωρήσουμε σε νέες προσλήψεις μόνιμου προσωπικού. Γνωρίζετε τα προβλήματα που υπάρχουν και γνωρίζετε ότι αν υπάρχει μια προτεραιότητα αυτή τη στιγμή για προσλήψεις στην εκπαίδευση, είναι για προσλήψεις εκπαιδευτικού προσωπικού. Όμως, δεν καταλαβαίνω για ποιον λόγο, ενώ σωστά λέτε ότι δεν πρέπει να υπάρχει καθεστώς εργολαβίας για τον καθαρισμό των σχολείων, απορρίπτετε και τη λύση των ΚΟΙΝΣΕΠ, δηλαδή μορφών πρωτοβουλιακής οργάνωσης των εργαζομένων, προκειμένου να μπορέσουν να ανταποκριθούν και οι ίδιοι στα εργασιακά καθήκοντά τους. Επίσης, σχετικά με το ζήτημα το οποίο έχετε θέσει, θέλω να σας διαβεβαιώσω ότι το ζήτημα έχει ρυθμιστεί με την πράξη νομοθετικού περιεχομένου στις 28-08-2015, για τη σύναψη συμβάσεων μίσθωσης έργου του προσωπικού που απασχολείται για τον καθαρισμό για το έτος 2015-2016. Αφορά, προφανώς, όσες θέσεις δεν καλύπτονται από τις οργανικές θέσεις στον χώρο της καθαριότητας. Επιπροσθέτως με τη ρύθμιση αυτή, δόθηκε η δυνατότητα στο Υπουργείο Εσωτερικών να προβεί στις απαραίτητες ενέργειες ώστε οι οικείοι δήμοι να είναι σε θέση, από το διδακτικό έτος 2015-2016, από φέτος δηλαδή και μετά, να αναλάβουν την αρμοδιότητα σύναψης των εν λόγω συμβάσεων για την καθαριότητα. Για τη φετινή χρονιά, το ΙΝΕΔΙΒΙΜ, που εποπτεύεται από το Υπουργείο Παιδείας, Έρευνας και Θρησκευμάτων, ορίστηκε ως συμβαλλόμενο μέρος για τη χρηματοδότηση των κατά τόπους σχολικών επιτροπών, οι οποίες είναι υπεύθυνες για τη σύναψη των συμβάσεων μίσθωσης έργου με τους αναδόχους καθαριστές - καθαρίστριες ή συνεργεία καθαρισμού στις μονάδες πρωτοβάθμιας και δευτεροβάθμιας εκπαίδευσης που δεν καλύπτονται από προσωπικό καθαριότητας, το οποίο υπηρετεί σε οργανικές θέσεις. Το ΙΝΕΔΙΒΙΜ χρηματοδοτεί τις σχολικές επιτροπές σύμφωνα με τη ροή επιχορήγησης από τα Υπουργεία Παιδείας και Οικονομικών. Το ΙΝΕΔΙΒΙΜ έχει λάβει για την κάλυψη δαπανών χρηματοδότησης του προγράμματος σχολικών καθαριστριών, με υπουργική απόφαση, το ποσό των 15.564.000 ευρώ για το Σεπτέμβριο μέχρι τον Δεκέμβριο του 2015 και άλλα 20.000.000 ευρώ για τον Ιανουάριο μέχρι τον Ιούνιο του 2016. Είναι αλήθεια ότι υπάρχει δίμηνη καθυστέρηση στην καταβολή των αποδοχών των καθαριστριών και κάνουμε ό,τι είναι δυνατόν να καλυφθεί. Σας θυμίζω ότι πέρυσι και πρόπερσι υπήρχε μεγαλύτερη καθυστέρηση. Δεν το λέω ως άλλοθι, αλλά αυτή είναι μια κακή παράδοση. Επίσης, προσπαθούμε να καλύψουμε το μέρος της αμοιβής τους που χάθηκε, λόγω του τρόπου υπολογισμού της εργασίας τους, στην τελευταία υπουργική απόφαση. Για το 2016-2017 και εφόσον οι ανάγκες των δήμων για τον καθαρισμό των σχολικών μονάδων δεν καλύπτονται από το υπάρχον προσωπικό, μπορεί να καλυφθούν οι συμβάσεις που καταρτίζονται από τους οικείους δήμους, σύμφωνα με την κείμενη νομοθεσία. Για το κόστος των συμβάσεων αυτών γράφεται ειδική πίστωση στον προϋπολογισμό του Υπουργείου Εσωτερικών, η οποία κατανέμεται με απόφαση του Υπουργού κατ' αναλογίαν στους οικείους δήμους. Οπότε, όπως καταλαβαίνετε, σταματάει στο σημείο αυτό η αρμοδιότητα και η υποχρέωση του δικού μας Υπουργείου. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθητές και μαθήτριες και δύο συνοδοί εκπαιδευτικοί από το 1ο Γυμνάσιο (Β΄ Τμήμα) Ηρακλείου Κρήτης. Η Βουλή τούς καλωσορίζει. Να σας πω ότι παρακολουθείτε συνεδρίαση κοινοβουλευτικού ελέγχου. Υπάρχει μία ορισμένη διαδικασία. Έχει ρωτήσει ο κύριος Βουλευτής, έχει αναπτύξει την ερώτησή του σχετικά με τα εργασιακά δικαιώματα των καθαριστών - καθαριστριών που απασχολούνται στα σχολεία της χώρας. Στην ερώτηση απαντάει ο Υπουργός Παιδείας, Έρευνας και Θρησκευμάτων, κ. Νίκος Φίλης. Είμαστε στο μέσο της διαδικασίας. Ο Βουλευτής ανέπτυξε την ερώτησή του, απήντησε αρχικώς ο Υπουργός και τώρα θα δευτερολογήσει για περισσότερο χρόνο ο Βουλευτής κ. Κατσώτης. Θα κλείσει την απάντηση της ερώτησης, με τρία λεπτά, πάλι ο Υπουργός Παιδείας. Συγγνώμη για την παρέμβαση, κύριε Κατσώτη, αλλά πρέπει να εξηγήσουμε στα παιδιά τι παρακολουθούν. Ορίστε, έχετε τον λόγο.
Δεν πειράζει, να μαθαίνουν. Άλλωστε το θέμα αφορά τα σχολεία, την καθαριότητα των σχολείων. Κύριε Υπουργέ, είπατε ότι για το 2016-2017 το θέμα πια θα ανήκει στο Υπουργείο Εσωτερικών. Φεύγει από τη δική σας αρμοδιότητα. Ωστόσο, κύριε Υπουργέ, οι εργαζόμενοι αυτοί είναι στα σχολεία. Το θέμα θα το αντιμετωπίζουν οι μαθητές, οι καθηγητές, οι δάσκαλοι και βέβαια εσείς. Δεν θα το αντιμετωπίζει το Υπουργείο Εσωτερικών. Βεβαίως, βγάλατε από πάνω σας μια υποχρέωση, που είναι η καθαριότητα, με αυτές τις εργασιακές σχέσεις γιατί είπαμε ότι πια οι οργανικές θέσεις είναι πολύ λίγες. Δεν ξέρω, βέβαια, εάν έχετε να μας δώσετε στοιχεία για το πόσες είναι και πόσες λείπουν. Ωστόσο, αυτός ο τομέας, που είναι πολύ σημαντικός για την καθαριότητα των σχολείων, για την υγιεινή και την ασφάλεια των μαθητών, δεν μπορεί να παραμείνει έτσι. Πρέπει να έχει επαρκές και μόνιμο προσωπικό. Είναι πολύ σημαντικό αυτό το ζήτημα. Το καταλαβαίνετε. Και εγώ δεν λέω ότι δεν το καταλαβαίνετε και ότι δεν νοιάζεστε. Όμως, κύριε Υπουργέ, η λύση δεν είναι οι ΚΟΙΝΣΕΠ. Η λύση είναι να έχει μια εργασιακή σχέση ο εργαζόμενος, με αυτό το ωράριο που δουλεύει, με αυτό τον μισθό που έχει. Και γνωρίζετε πολύ καλά ότι ο μισθός των καθαριστριών ή των καθαριστών των σχολείων είναι πολύ μικρός το μήνα, με βάση τις ώρες που δουλεύουν. Ωστόσο, θα πρέπει η καθαριότητα να είναι αυτή που πρέπει να είναι. Ούτε θα πρέπει η λογική να είναι το κέρδος, αλλά μία δουλειά η οποία πρέπει να γίνεται με μια επιμέλεια και να διασφαλίζει την ασφάλεια και την υγιεινή των μαθητών, των καθηγητών και των δασκάλων στα σχολεία. Εμείς πιστεύουμε ότι θα υπάρξει σοβαρό ζήτημα, αφού το θέμα αυτό πηγαίνει στους δήμους. Ο περιορισμός που υπάρχει στις προσλήψεις, θα οδηγήσει στην απόλυση χιλιάδων εργαζομένων. Εσείς λέτε ότι διασφαλίζονται. Από πού διασφαλίζονται; Θα πρέπει να κάνουν ΚΟΙΝΣΕΠ. Οι δήμοι δεν μπορούν. Τι θα διασφαλίσουν οι ΚΟΙΝΣΕΠ; Θα κάνουν, λοιπόν, συνεταιρισμό οι καθαρίστριες ενός δήμου για να καθαρίσουν τα σχολεία και θα προσπαθούν εδώ - και με το νομικό πλαίσιο που διέπει τις ΚΟΙΝΣΕΠ - έχοντας την αβεβαιότητα και την ανασφάλεια, για το εάν πράγματι θα μπορούν να ανταποκριθούν ή να έχουν τον μισθό που είχαν πριν; Δεν θα τον έχουν. Δεν τους διασφαλίζουν, λοιπόν, οι ΚΟΙΝΣΕΠ. Και γιατί θα πρέπει το Υπουργείο σήμερα ένα τέτοιο σημαντικό ζήτημα να το αναθέτει σε μία συνεταιριστική οργάνωση των εργαζομένων και να μην ελέγχεται από το ίδιο το Υπουργείο για να διασφαλίζει αυτό - που είπαμε - το σημαντικό ζήτημα για τους μαθητές καθώς και τους καθηγητές; Η πρότασή μας, λοιπόν, είναι αυτή. Πιστεύουμε ότι μαζί με το εκπαιδευτικό προσωπικό είναι αναγκαίο και αυτό το προσωπικό για να διασφαλίζει αυτή την πλευρά που είναι πολύ σημαντική. Και το Υπουργείο μπορεί και πρέπει να αντιμετωπίσει αυτό το ζήτημα, γιατί δεν είναι οι εργολαβίες και οι ΚΟΙΝΣΕΠ λύση. Και δεν είναι λύση να μεταφέρεται το ζήτημα σε άλλον, γιατί εσείς, το Υπουργείο Παιδείας δηλαδή, θα αντιμετωπίσετε το ζήτημα, διότι σε αυτόν τον χώρο εκτελείται και αυτή η εργασία.
Ευχαριστούμε τον Βουλευτή Β΄ Αθηνών του Κομμουνιστικού Κόμματος Ελλάδας, κ. Χρήστο Κατσώτη. Ολοκληρώνει την απάντηση ο Υπουργός Παιδείας, Έρευνας και Θρησκευμάτων κ. Νικόλαος Φίλης. Ορίστε, κύριε Υπουργέ, έχετε τον λόγο.
Κύριε συνάδελφε, συμφωνώ μαζί σας ότι πρέπει να διασφαλίσουμε την καθαριότητα, την υγιεινή και την ασφάλεια στα σχολεία. Αυτή δεν τίθεται αυτή τη στιγμή εν κινδύνω, ούτε με το σημερινό καθεστώς - το οποίο γνωρίζουμε - παρ' ότι είναι ένα καθεστώς ιδιαίτερα επιβαρυντικό ως προς τις εργασιακές σχέσεις για τους καθαριστές και τις καθαρίστριες, που δεν έχουν μια οργανική θέση στα σχολεία. Επαναλαμβάνω ότι δεν υπάρχει τέτοιος κίνδυνος. Και δεν λέω ότι το υπονοείτε εσείς. Κανείς δεν πρόκειται να αφήσει να υπάρξει, ούτε το Υπουργείο Εσωτερικών ούτε οι δήμοι. Το κράτος εν συνόλω έχει την ευθύνη. Δεν υπάρχουν φέουδα και κατακερματισμοί. Για την καθαριότητα μέσα στην αίθουσα υπεύθυνο είναι το Υπουργείο Παιδείας, στο προαύλιο είναι ο δήμος και πάει λέγοντας. Εν συνόλω την ευθύνη των κτηριακών δομών την έχουν οι δήμοι σε ολόκληρη τη χώρα εδώ και αρκετά χρόνια. Συνεπώς έτσι και αλλιώς, δεν είναι αρμοδιότητα πια του Υπουργείου Παιδείας το θέμα των κτηριακών εγκαταστάσεων, παρά μόνο σε ένα επίπεδο γενικού προγραμματισμού, και το θέμα των σχολικών καθαριστών και καθαριστριών. Θα ήθελα να σας διαβεβαιώσω - και συμφωνώ μαζί σας - ότι δεν προέχει το εργολαβικό κέρδος, αλλά προέχει η κατά το δυνατόν καλύτερη αμοιβή των εργαζομένων στην καθαριότητα στην εκπαίδευση. Και για τον λόγο αυτό, όπως είδατε, δεν υιοθέτησα τη λύση των εργολαβικών συνεργείων. Θεωρώ ότι υπάρχουν άλλες λύσεις, όπως είναι η σημερινή κατάσταση των σχέσεων εργασίας, των συμβάσεων εργασίας. Ωστόσο - και μου κάνει εντύπωση γιατί το αρνείστε - είναι και το θέμα των ΚΟΙΝΣΕΠ. Υπάρχει νομικό πλαίσιο ώστε να μην είναι μία - μία και ένας - ένας οι εργαζόμενοι σε κάθε σχολείο, αλλά οι εργαζόμενοι σε έναν δήμο, σε ευρύτερες ενότητες από ένα σχολείο, να μπορούν να καθιερώνουν, με μεγαλύτερη δυνατότητα παρέμβασης και διαπραγμάτευσης, δικαιώματα και να μπορούν να προσφέρουν και καλύτερα με συνεργασία στο έργο τους. Θα μου πείτε, δεν είναι συνηθισμένη η Ελλάδα από τέτοια συνεταιριστικά σχήματα. Είναι συνηθισμένη από μία κρατικά κατευθυνόμενη εργασία και εκπαίδευση. Ναι, αλλά είναι ανάγκη να αλλάξουμε μερικές νοοτροπίες και μερικά σχήματα - επαναλαμβάνω - όχι μεταφέροντας αρμοδιότητες χωρίς πόρους στην αυτοδιοίκηση, αλλά μαζί με τις αρμοδιότητες και πόρους. Και αυτή είναι μία γόνιμη συζήτηση που πρέπει να γίνει. Και συμφωνώ μαζί σας, γιατί και εσείς έχετε την αγωνία να λειτουργήσει το σχολείο κατά τον πιο καλό τρόπο από τον Σεπτέμβρη και μετά, να γίνει εγκαίρως. Ευχαριστώ πολύ.
Ευχαριστούμε τον Υπουργό Παιδείας, Έρευνας και Θρησκευμάτων κ. Νικόλαο Φίλη. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.45΄ λύεται η συνεδρίαση για αύριο, ημέρα Παρασκευή 11 Μαρτίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.